Κανονισμός (ΕΚ) αριθ. 2423/2001 της Ευρωπαϊκής Κεντρικής Τράπεζας

της 22ας Νοεμβρίου 2001

σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων

(EKT/2001/13)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη:

τον κανονισμό (ΕΚ) αριθ. 2533/98 του Συμβουλίου της 23ης Νοεμβρίου 1998 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα(1), και ιδίως το άρθρο 5 παράγραφος 1 και το άρθρο 6 παράγραφος 4,

τον κανονισμό (ΕΚ) αριθ. 2531/98 του Συμβουλίου, της 23ης Νοεμβρίου 1998, σχετικά με την εφαρμογή ελάχιστων αποθεματικών από την Ευρωπαϊκή Κεντρική Τράπεζα(2), και ιδίως το άρθρο 6 παράγραφος 4,

Εκτιμώντας τα ακόλουθα:

(1) Ο κανονισμός (ΕΚ) αριθ. 2819/98 της Ευρωπαϊκής Κεντρικής Τράπεζας, της 1ης Δεκεμβρίου 1998, σχετικά με τον ενοποιημένο ισολογισμό του τομέα των νομισματικών χρηματοπιστωτικών ιδρυμάτων(3) έχει ήδη τροποποιηθεί από τον κανονισμό (ΕΚ) αριθ. 1921/2000 (ΕΚΤ/2000/8)(4). Με την ευκαιρία των νέων, ουσιαστικών τροποποιήσεων του εν λόγω κανονισμού, ενδείκνυται η αναμόρφωση των σχετικών διατάξεων με την τοποθέτησή τους στο ίδιο κείμενο με τον παρόντα κανονισμό.

(2) Προς εκπλήρωση των καθηκόντων του, το Ευρωπαϊκό Σύστημα Κεντρικών Τραπεζών (ΕΣΚΤ) απαιτεί την κατάρτιση της ενοποιημένης λογιστικής κατάστασης του τομέα των νομισματικών χρηματοπιστωτικών ιδρυμάτων (ΝΧΙ). Κύριος σκοπός της είναι να παράσχει στην Ευρωπαϊκή Κεντρική Τράπεζα (ΕΚΤ) μια ολοκληρωμένη στατιστική εικόνα των νομισματικών εξελίξεων στα συμμετέχοντα κράτη μέλη - θεωρούμενα ως ενιαία οικονομική επικράτεια. Τα εν λόγω στατιστικά στοιχεία αφορούν τα συγκεντρωτικά χρηματοοικονομικά στοιχεία του ενεργητικού και του παθητικού εκφραζόμενα ως υπόλοιπα, τις υψηλής ποιότητας ροές για δάνεια, καθώς και τις βελτιωμένες ροές για διακρατούμενους τίτλους.

(3) Σύμφωνα με τις διατάξεις της συνθήκης για την ίδρυση της Ευρωπαϊκής Κοινότητας (εφεξής "συνθήκη") και υπό τις προϋποθέσεις που ορίζονται στο καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής "καταστατικό"), η ΕΚΤ εκδίδει κανονισμούς αναγκαίους προς εκτέλεση των καθηκόντων του ΕΣΚΤ που ορίζονται στο καταστατικό, καθώς και σε ορισμένες περιπτώσεις που προβλέπονται στις θεσπιζόμενες από το Συμβούλιο διατάξεις που μνημονεύονται στο άρθρο 107 παράγραφος 6 της συνθήκης.

(4) Το άρθρο 5.1 του καταστατικού απαιτεί από την ΕΚΤ να συλλέγει, με τη βοήθεια των εθνικών κεντρικών τραπεζών (ΕθνΚΤ), τις αναγκαίες στατιστικές πληροφορίες είτε από τις αρμόδιες εθνικές αρχές είτε απευθείας από οικονομικούς παράγοντες, προκειμένου να εκπληρώσει τα καθήκοντα του ΕΣΚΤ. Το άρθρο 5.2 του καταστατικού προβλέπει ότι οι ΕθνΚΤ εκτελούν, στο βαθμό που είναι δυνατόν, τα καθήκοντα που αναφέρονται στο άρθρο 5.1.

(5) Υπό την προϋπόθεση ότι δεν απειλείται η εκπλήρωση των θεσπιζόμενων από την ΕΚΤ στατιστικών υποχρεώσεών τους, οι ΕθνΚΤ, ενεργώντας εντός ενός ευρύτερου πλαισίου παροχής στατιστικών στοιχείων το οποίο θεσπίζουν με δική τους ευθύνη, σύμφωνα με το κοινοτικό ή το εσωτερικό δίκαιο ή τις καθιερωμένες πρακτικές, και το οποίο εξυπηρετεί άλλους στατιστικούς σκοπούς, κρίνεται ενδεχομένως απαραίτητο να συλλέγουν από τον πραγματικό πληθυσμό παροχής στοιχείων στατιστικές πληροφορίες αναγκαίες για την εκπλήρωση των υποχρεώσεων παροχής στατιστικών στοιχείων προς την ΕΚΤ, γεγονός που είναι δυνατό να μειώνει για τις ίδιες το σχετικό φόρτο εργασίας. Στις περιπτώσεις αυτές και προκειμένου να ενισχύεται η διαφάνεια, ενδείκνυται η πληροφόρηση των μονάδων παροχής στοιχείων ότι τα στοιχεία συλλέγονται προς εκπλήρωση άλλων στατιστικών σκοπών. Σε ειδικές περιπτώσεις η ΕΚΤ μπορεί, προς εκπλήρωση των υποχρεώσεών της, να λαμβάνει υπόψη στατιστικές πληροφορίες που έχουν συλλεχθεί για τέτοιους σκοπούς.

(6) Το άρθρο 3 του κανονισμού (ΕΚ) αριθ. 2533/98 απαιτεί από την ΕΚΤ να προσδιορίζει τον πραγματικό πληθυσμό παροχής στοιχείων εντός των ορίων του πληθυσμού αναφοράς παροχής στοιχείων, της παρέχει δε το δικαίωμα να εξαιρεί, ολικώς ή εν μέρει, συγκεκριμένες κατηγορίες μονάδων παροχής στοιχείων από τις υποχρεώσεις παροχής στατιστικών στοιχείων προς αυτή. Το άρθρο 6 παράγραφος 4 προβλέπει ότι η ΕΚΤ μπορεί να εκδίδει κανονισμούς, εξειδικεύοντας τις προϋποθέσεις σύμφωνα με τις οποίες μπορεί να ασκηθεί το δικαίωμα επαλήθευσης ή εκτέλεσης της υποχρεωτικής συλλογής στατιστικών πληροφοριών.

(7) Το άρθρο 5 του κανονισμού (ΕΚ) αριθ. 2531/98 εξουσιοδοτεί την ΕΚΤ να εκδίδει κανονισμούς ή αποφάσεις, προκειμένου να εξαιρεί ιδρύματα από τις υποχρεώσεις ως προς τα ελάχιστα αποθεματικά, να εξειδικεύει τους όρους αποκλεισμού ή έκπτωσης ορισμένων υποχρεώσεων έναντι άλλου ιδρύματος από τη βάση των αποθεματικών και να καθιερώνει διαφορετικές αναλογίες αποθεματικών για ειδικές κατηγορίες υποχρεώσεων. Δυνάμει του άρθρου 6, η ΕΚΤ έχει το δικαίωμα να συλλέγει από τα ιδρύματα τις πληροφορίες εκείνες που είναι αναγκαίες για την εφαρμογή των ελάχιστων αποθεματικών, και να επαληθεύει την ακρίβεια και την ποιότητα των πληροφοριών που παρέχουν τα ιδρύματα προκειμένου να καταδείξουν ότι συμμορφώνονται προς τις υποχρεώσεις σε ό,τι αφορά τα ελάχιστα αποθεματικά. Προκειμένου να μειωθεί ο συνολικός φόρτος εργασίας ως προς την παροχή στοιχείων, ενδείκνυται οι στατιστικές πληροφορίες που αφορούν τη μηνιαία λογιστική κατάσταση να χρησιμοποιούνται επίσης για τον τακτικό υπολογισμό της βάσης των αποθεματικών των πιστωτικών ιδρυμάτων που υπόκεινται στο σύστημα ελάχιστων αποθεματικών του ΕΣΚΤ.

(8) Το άρθρο 4 του κανονισμού (ΕΚ) αριθ. 2533/98 προβλέπει ότι τα κράτη μέλη αναλαμβάνουν μόνα τους την οργάνωση στον τομέα της στατιστικής και συνεργάζονται πλήρως με το ΕΣΚΤ, προκειμένου να διασφαλίσουν την εκπλήρωση των υποχρεώσεων που απορρέουν από το άρθρο 5 του καταστατικού.

(9) Μολονότι αναγνωρίζεται ότι οι κανονισμοί που εκδίδει η ΕΚΤ δυνάμει του άρθρου 34.1 του καταστατικού δεν παρέχουν δικαιώματα ούτε επιβάλλουν υποχρεώσεις σε μη συμμετέχοντα κράτη μέλη, το άρθρο 5 του καταστατικού εφαρμόζεται τόσο στα συμμετέχοντα όσο και στα μη συμμετέχοντα κράτη μέλη. Ο κανονισμός (ΕΚ) αριθ. 2533/98 προβλέπει ότι το άρθρο 5 του καταστατικού, μαζί με το άρθρο 5 της συνθήκης, συνεπάγεται την υποχρέωση εκπόνησης και εφαρμογής, σε εθνικό επίπεδο, όλων των μέτρων που τα μη συμμετέχοντα κράτη μέλη θεωρούν κατάλληλα, προκειμένου να συλλέξουν τις στατιστικές πληροφορίες που χρειάζονται για την εκπλήρωση των υποχρεώσεων παροχής στατιστικών στοιχείων στην ΕΚΤ και να πραγματοποιήσουν εγκαίρως τις προετοιμασίες στον τομέα της στατιστικής, προκειμένου να καταστούν συμμετέχοντα κράτη μέλη.

(10) Προκειμένου να διευκολυνθεί η διαχείριση της ρευστότητας της ΕΚΤ και των πιστωτικών ιδρυμάτων, οι υποχρεώσεις σε ελάχιστα αποθεματικά θα πρέπει να επιβεβαιώνονται το αργότερο την πρώτη ημέρα της περιόδου τήρησης. Σε εξαιρετικές περιπτώσεις μπορεί να προκύψει ανάγκη υποβολής από τα πιστωτικά ιδρύματα αναθεωρήσεων ως προς τη βάση των αποθεματικών ή ως προς τα επιβεβαιωθέντα ελάχιστα αποθεματικά. Οι διαδικασίες επιβεβαίωσης ή αναγνώρισης των υποχρεώσεων σε ελάχιστα αποθεματικά δεν θίγουν την υποχρέωση των μονάδων παροχής στοιχείων να παρέχουν πάντοτε σωστές στατιστικές πληροφορίες και να αναθεωρούν τις λανθασμένες στατιστικές πληροφορίες που ενδεχομένως έχουν παράσχει.

(11) Είναι απαραίτητος ο καθορισμός ειδικών διαδικασιών για τις συγχωνεύσεις και διασπάσεις στις οποίες συμμετέχουν πιστωτικά ιδρύματα, προκειμένου να καθίστανται σαφείς οι υποχρεώσεις των εν λόγω ιδρυμάτων ως προς τα ελάχιστα αποθεματικά. Οι ορισμοί των συγχωνεύσεων και διασπάσεων του παρόντος κανονισμού βασίζονται σε ορισμούς ήδη υπάρχοντες στη σχετική με τις ανώνυμες εταιρείες παράγωγη κοινοτική νομοθεσία και έχουν προσαρμοστεί στους σκοπούς του παρόντος κανονισμού. Οι παραπάνω διαδικασίες δεν θίγουν τη δυνατότητα διατήρησης ελάχιστων αποθεματικών μέσω ενός ενδιάμεσου φορέα.

(12) Τα στοιχεία των νομισματικών στατιστικών της ΕΚΤ προκύπτουν από τα στοιχεία της λογιστικής κατάστασης των ΝΧΙ που συλλέγονται σύμφωνα με τον κανονισμό (ΕΚ) αριθ. 2819/98 (ΕΚΤ/1998/16), ο οποίος είχε εκπονηθεί στη διάρκεια του δεύτερου σταδίου της οικονομικής και νομισματικής ένωσης. Τα εν λόγω στοιχεία αποτελούσαν απλώς μία ελάχιστη δέσμη στοιχείων που θεωρούνταν απαραίτητα για τους σκοπούς της νομισματικής πολιτικής. Εξάλλου, ο κανονισμός προέβλεπε μόνο τη συλλογή υπολοίπων της λογιστικής κατάστασης και όχι την παροχή στοιχείων που αφορούσαν διορθώσεις λόγω αναπροσαρμογών αξίας, τα οποία απαιτούνται για την κατάρτιση στατιστικών στοιχείων ροών για τα μεγέθη που αντιστοιχούν στο ευρύτερο νομισματικό μέγεθος Μ3, εκ των οποίων προκύπτουν οι ρυθμοί αύξησης. Λαμβανομένων υπόψη των περιορισμών που συνεπάγονται οι εν λόγω δέσμες στοιχείων, ήταν αναγκαία η ενίσχυση των στατιστικών στοιχείων της λογιστικής κατάστασης των ΝΧΙ.

(13) Είναι απαραίτητη η επέκταση των μηνιαίων υποχρεώσεων, προκειμένου να παρέχεται μηνιαία ανάλυση των υποχρεώσεων από καταθέσεις κατά υποτομέα και, περαιτέρω, ανάλυση κατά διάρκεια/νόμισμα, καθώς και των δανείων κατά υποτομέα/διάρκεια και σκοπό, δεδομένου ότι οι εν λόγω αναλύσεις θεωρούνται ουσιώδεις για τους σκοπούς της νομισματικής πολιτικής. Εν προκειμένω περιλαμβάνεται και η ενσωμάτωση στοιχείων που προηγουμένως συλλέγονταν αποκλειστικά σε τριμηνιαία βάση.

(14) Είναι απαραίτητη η έγκαιρη κατάρτιση στατιστικών στοιχείων ροών και υπολοίπων για τα νομισματικά μεγέθη και τα αντίστοιχα μεγέθη. Με βάση τα υπόλοιπα της ενοποιημένης λογιστικής κατάστασης καταρτίζονται στατιστικά στοιχεία ροών, με χρήση πρόσθετων στατιστικών πληροφοριών που αφορούν μεταβολές των συναλλαγματικών ισοτιμιών, λοιπές μεταβολές της αξίας τίτλων και διαγραφές δανείων, καθώς και άλλες διορθώσεις, όπως είναι οι διορθώσεις για επανακατηγοριοποιήσεις.

(15) Είναι απαραίτητη η διασφάλιση κατάλληλα εναρμονισμένων και υψηλής ποιότητας στοιχείων για διαγραφές δανείων, μέσω της θέσπισης σχετικής υποχρέωσης των μονάδων παροχής στατιστικών στοιχείων. Επίσης, είναι αναγκαία η συλλογή στοιχείων για αναπροσαρμογές της αξίας τίτλων.

(16) Η ξεχωριστή κατηγορία της λογιστικής κατάστασης "Τίτλοι χρηματαγοράς" καταργείται και συγχωνεύεται με την κατηγορία στοιχείων "Εκδοθέντα χρεόγραφα", στο παθητικό σκέλος. Τα μέσα που ταξινομούνται στην εν λόγω κατηγορία εγγράφονται ως "Εκδοθέντα χρεόγραφα" και κατανέμονται βάσει της αρχικής τους διάρκειας. Αντίστοιχη ανακατανομή λαμβάνει χώρα και στο ενεργητικό σκέλος της λογιστικής κατάστασης των ΝΧΙ.

(17) Στον ορισμό των καταθέσεων θα πρέπει να λαμβάνεται υπόψη η χρήση υπολοίπων λογαριασμών που αντιπροσωπεύουν προπληρωμένα ποσά στο πλαίσιο του ηλεκτρονικού χρήματος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ορισμοί

Για τους σκοπούς του παρόντος κανονισμού, οι όροι "μονάδες παροχής στοιχείων", "συμμετέχον κράτος μέλος", "κάτοικος" και "έχων κατοικία" ταυτίζονται εννοιολογικά με τους ορισμούς του άρθρου 1 του κανονισμού (ΕΚ) αριθ. 2533/98.

Άρθρο 2

Πραγματικός πληθυσμός παροχής στοιχείων

1. Ο πραγματικός πληθυσμός παροχής στοιχείων αποτελείται από τα ΝΧΙ κατοίκους της επικράτειας των συμμετεχόντων κρατών μελών. Για στατιστικούς σκοπούς, στα ΝΧΙ περιλαμβάνονται τα πιστωτικά ιδρύματα κάτοικοι, όπως ορίζονται στην κοινοτική νομοθεσία, και όλα τα λοιπά χρηματοπιστωτικά ιδρύματα κάτοικοι, η δραστηριότητα των οποίων συνίσταται στην αποδοχή καταθέσεων ή/και/ στενών υποκατάστατων των καταθέσεων από θεσμικές μονάδες που δεν αποτελούν ΝΧΙ, και στην για ίδιο λογαριασμό (τουλάχιστον από οικονομική άποψη) χορήγηση πιστώσεων ή/και πραγματοποίηση επενδύσεων σε τίτλους.

2. Οι εθνικές κεντρικές τράπεζες μπορούν να χορηγούν παρεκκλίσεις σε μικρά ΝΧΙ, υπό τον όρο ότι τα ΝΧΙ που συμβάλλουν στην κατάρτιση της μηνιαίας λογιστικής κατάστασης αντιπροσωπεύουν τουλάχιστον 95 % της συνολικής λογιστικής κατάστασης των ΝΧΙ - από άποψη υπολοίπων - σε κάθε συμμετέχον κράτος μέλος. Οι ΕθνΚΤ ελέγχουν εγκαίρως την πλήρωση του όρου αυτού ενόψει της χορήγησης ή, εφόσον κρίνεται αναγκαίο, της άρσης οποιασδήποτε παρέκκλισης, με ισχύ από την αρχή κάθε έτους.

Άρθρο 3

Κατάλογος των ΝΧΙ για στατιστικούς σκοπούς

1. Σύμφωνα με τις αρχές ταξινόμησης που καθορίζονται στο πρώτο μέρος, τμήμα Ι του παραρτήματος Ι, η ΕΚΤ καταρτίζει και τηρεί κατάλογο των ΝΧΙ για στατιστικούς σκοπούς, λαμβάνοντας υπόψη τις απαιτήσεις που συνεπάγεται η χρήση του καταλόγου αυτού στο πλαίσιο του συστήματος ελάχιστων αποθεματικών του ΕΣΚΤ από άποψη συχνότητας και προθεσμιών παροχής στοιχείων. Αρμόδια για την κατάρτιση και τήρηση του καταλόγου των ΝΧΙ για στατιστικούς σκοπούς είναι η εκτελεστική επιτροπή της ΕΚΤ.

2. Οι ΕθνΚΤ και η ΕΚΤ παρέχουν στα ενδιαφερόμενα ιδρύματα τον κατάλογο των ΝΧΙ για στατιστικούς σκοπούς και τις ενημερωμένες εκδόσεις του διά της κατάλληλης οδού (μεταξύ άλλων με ηλεκτρονικά μέσα, μέσω του Διαδικτύου ή - κατ' αίτηση των ενδιαφερόμενων μονάδων παροχής στοιχείων - σε έντυπη μορφή).

3. Ο κατάλογος των ΝΧΙ για στατιστικούς σκοπούς προορίζεται αποκλειστικά για ενημέρωση. Σε περίπτωση, πάντως, που η τελευταία διαθέσιμη έκδοση του καταλόγου, σύμφωνα με την παράγραφο 2, περιέχει λάθη, η ΕΚΤ δεν επιβάλλει κυρώσεις σε καμία θεσμική μονάδα για πλημμελή εκπλήρωση της υποχρέωσης παροχής στοιχείων, στο βαθμό που η τελευταία έλαβε καλόπιστα υπόψη τον ανακριβή κατάλογο.

Άρθρο 4

Υποχρεώσεις παροχής στατιστικών στοιχείων

1. Για τους σκοπούς της τακτικής κατάρτισης της ενοποιημένης λογιστικής κατάστασης του τομέα των ΝΧΙ με βάση τα υπόλοιπα και τις ροές, ο πραγματικός πληθυσμός παροχής στοιχείων παρέχει στην ΕθνΚΤ του κράτους μέλους κατοικίας του ΝΧΙ, σε μηνιαία βάση, στατιστικά στοιχεία αναγόμενα στη λογιστική κατάσταση του τέλους του μήνα και μηνιαίες διορθώσεις ροών που αφορούν διαγραφές δανείων και αναπροσαρμογές της αξίας τίτλων αναγόμενες στην περίοδο παροχής στοιχείων. Περαιτέρω λεπτομέρειες για τα υπόλοιπα ορισμένων στοιχείων της λογιστικής κατάστασης παρέχονται σε τριμηνιαία βάση.

2. Τα απαιτούμενα στατιστικά στοιχεία καθορίζονται στο παράρτημα Ι του παρόντος κανονισμού.

3. Η αναφορά των απαιτούμενων στατιστικών στοιχείων πραγματοποιείται σύμφωνα με τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, τα οποία προβλέπονται στο παράρτημα IV του παρόντος κανονισμού.

4. Οι ΕθνΚΤ θεσπίζουν και εφαρμόζουν τις διατάξεις περί παροχής στοιχείων που πρέπει να τηρεί ο πραγματικός πληθυσμός παροχής στοιχείων, με βάση τα εθνικά χαρακτηριστικά. Οι ΕθνΚΤ διασφαλίζουν ότι μέσω των παραπάνω διατάξεων περί παροχής στοιχείων καθίστανται διαθέσιμες οι απαιτούμενες στατιστικές πληροφορίες και επιτρέπεται ο ακριβής έλεγχος της συμμόρφωσης προς τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων που αναφέρονται στο άρθρο 4 παράγραφος 3.

5. Οι παρεκκλίσεις που αναφέρονται στο άρθρο 2 παράγραφος 2 έχουν ως αποτέλεσμα τη μείωση των υποχρεώσεων παροχής στατιστικών στοιχείων των ΝΧΙ, ως ακολούθως:

- πιστωτικά ιδρύματα στα οποία εφαρμόζονται αυτές οι παρεκκλίσεις υπόκεινται σε υποχρέωση παροχής μειωμένου αριθμού στοιχείων, σύμφωνα με τα οριζόμενα στο παράρτημα ΙΙ του παρόντος κανονισμού,

- μικρά ΝΧΙ τα οποία δεν αποτελούν πιστωτικά ιδρύματα υπόκεινται σε υποχρέωση παροχής μειωμένου αριθμού στοιχείων, σύμφωνα με τα οριζόμενα στο παράρτημα ΙΙΙ του παρόντος κανονισμού.

Εναπόκειται στη διακριτική ευχέρεια των μικρών ΝΧΙ να μην κάνουν χρήση των παρεκκλίσεων, οπότε εκπληρώνουν τις υποχρεώσεις παροχής πλήρων στοιχείων.

6. Με την επιφύλαξη της παρέκκλισης του άρθρου 2 παράγραφος 2, οι ΕθνΚΤ μπορούν να χορηγούν παρέκκλιση σε αμοιβαία κεφάλαια της χρηματαγοράς (ΑΚΧΑ) σε ό,τι αφορά την παροχή στοιχείων για αναπροσαρμογές αξίας, καταργώντας την υποχρέωση αυτών να παρέχουν στοιχεία για τις εν λόγω αναπροσαρμογές.

7. Οι ΕθνΚΤ μπορούν να χορηγούν παρέκκλιση σε ό,τι αφορά τη συχνότητα και τις προθεσμίες παροχής στοιχείων για τις αναπροσαρμογές αξίας των τίτλων, απαιτώντας την παροχή των εν λόγω στοιχείων σε τριμηνιαία βάση και εντός των ίδιων προθεσμιών με εκείνες που ισχύουν για τα παρεχόμενα σε τριμηνιαία βάση στοιχεία που αφορούν υπόλοιπα, με την επιφύλαξη της συμμόρφωσης προς τις ακόλουθες υποχρεώσεις:

- οι μονάδες παροχής στοιχείων παρέχουν στις ΕθνΚΤ πληροφορίες που σχετίζονται με τις πρακτικές αποτίμησης, συμπεριλαμβανομένων, μεταξύ άλλων, ορισμένων ποσοτικών ενδείξεων σχετικά με το ποσοστό των υποκείμενων σε διαφορετικές μεθόδους αποτίμησης των διακρατούμενων από αυτά μέσων,

- σε περίπτωση ουσιώδους αναπροσαρμογής αξίας, οι ΕθνΚΤ νομιμοποιούνται να ζητήσουν από τις μονάδες παροχής στοιχείων την παροχή πρόσθετων πληροφοριών αναγόμενων στο μήνα εντός του οποίου έλαβε χώρα η συγκεκριμένη εξέλιξη.

8. Σε περίπτωση συγχώνευσης, διάσπασης ή όποιας άλλης αναδιοργάνωσης ενδέχεται να επηρεάσει την εκπλήρωση των στατιστικών της υποχρεώσεων, η συμμετέχουσα σε αυτές μονάδα παροχής στοιχείων ενημερώνει την οικεία ΕθνΚΤ για τις διαδικασίες που προβλέπονται για την εκπλήρωση των υποχρεώσεων παροχής στατιστικών στοιχείων που καθορίζονται στον παρόντα κανονισμό, αφού δημοσιοποιηθεί η πρόθεση εφαρμογής μιας τέτοιας διαδικασίας συγχώνευσης, διάσπασης ή αναδιοργάνωσης και σε εύλογο χρόνο πριν από την έναρξη παραγωγής των αποτελεσμάτων της.

Άρθρο 5

Χρήση των παρεχόμενων στατιστικών στοιχείων για τους σκοπούς του κανονισμού (ΕΚ) αριθ. 2818/98 (ΕΚΤ/1998/15)

1. Τα στατιστικά στοιχεία, τα οποία παρέχουν τα πιστωτικά ιδρύματα σύμφωνα με τον παρόντα κανονισμό, χρησιμοποιούνται από κάθε πιστωτικό ίδρυμα για τον υπολογισμό της βάσης των αποθεματικών του, σύμφωνα με τον κανονισμό (ΕΚ) αριθ. 2818/98 της Ευρωπαϊκής Κεντρικής Τράπεζας (ΕΚΤ/1998/15), της 1ης Δεκεμβρίου 1998, σχετικά με την εφαρμογή υποχρεωτικών ελάχιστων αποθεματικών(5), όπως τροποποιήθηκε από τον κανονισμό (ΕΚ) αριθ. 1921/2000 (ΕΚΤ/2000/8). Ειδικότερα, κάθε πιστωτικό ίδρυμα χρησιμοποιεί τις εν λόγω πληροφορίες, προκειμένου να επαληθεύσει την εκπλήρωση των υποχρεώσεών του σε ελάχιστα αποθεματικά κατά την περίοδο τήρησης.

2. Με την επιφύλαξη των υποχρεώσεων που επιβάλλονται στις μονάδες παροχής στοιχείων δυνάμει του άρθρου 4 και του παραρτήματος IV του παρόντος κανονισμού, τα πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών μπορούν να υποβάλλουν αναθεωρήσεις ως προς την βάση των αποθεματικών και τα ελάχιστα αποθεματικά, σύμφωνα με τις διαδικασίες που μνημονεύονται στο άρθρο 5 του κανονισμού (ΕΚ) αριθ. 2818/98 (ΕΚΤ/1998/15).

3. Στο παράρτημα ΙΙ του παρόντος κανονισμού θεσπίζονται ειδικές και μεταβατικές διατάξεις για τους σκοπούς της εφαρμογής του συστήματος ελάχιστων αποθεματικών του ΕΣΚΤ. Οι ειδικές διατάξεις του εν λόγω παραρτήματος υπερισχύουν των διατάξεων του κανονισμού (ΕΚ) αριθ. 2818/98 (ΕΚΤ/1998/15).

Άρθρο 6

Επαλήθευση και υποχρεωτική συλλογή

Το δικαίωμα επαλήθευσης ή υποχρεωτικής συλλογής των πληροφοριών που παρέχουν οι μονάδες παροχής στοιχείων προς εκπλήρωση των υποχρεώσεων παροχής στατιστικών στοιχείων που προβλέπονται στον παρόντα κανονισμό ασκείται από τις ΕθνΚΤ, με την επιφύλαξη του δικαιώματος της ΕΚΤ να ασκήσει η ίδια τα εν λόγω δικαιώματα. Το εν λόγω δικαίωμά της ασκείται, ιδίως, όταν οποιοδήποτε από τα ιδρύματα που ανήκουν στον πραγματικό πληθυσμό παροχής στοιχείων δεν πληροί τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, κατά τα οριζόμενα στο παράρτημα IV του παρόντος κανονισμού.

Άρθρο 7

Μεταβατικές διατάξεις

Στο παράρτημα V του παρόντος κανονισμού θεσπίζονται μεταβατικές διατάξεις για την εφαρμογή ορισμένων μερών του παρόντος κανονισμού.

Άρθρο 8

Κατάργηση

1. Ο κανονισμός (ΕΚ) αριθ. 2819/98 (ΕΚΤ/1998/16) καταργείται.

2. Κάθε αναφορά στον καταργούμενο κανονισμό θεωρείται ότι γίνεται στον παρόντα κανονισμό.

Άρθρο 9

Τελική διάταξη

Ο παρών κανονισμός αρχίζει να ισχύει στις 1 Ιανουαρίου 2002.

Φρανκφούρτη επί Μάιν, 22 Νοεμβρίου 2001.

Για το διοικητικό συμβούλιο της ΕΚΤ

Ο Πρόεδρος

Willem F. Duisenberg

(1) ΕΕ L 318 της 27.11.1998, σ. 8.

(2) ΕΕ L 318 της 27.11.1998, σ. 1.

(3) ΕΕ L 356 της 30.12.1998, σ. 7.

(4) ΕΕ L 229 της 9.9.2000, σ. 34.

(5) ΕΕ L 356 της 30.12.1998, σ. 1.

ΠΑΡΑΡΤΗΜΑ I

ΥΠΟΧΡΕΩΣΕΙΣ ΠΑΡΟΧΗΣ ΣΤΑΤΙΣΤΙΚΩΝ ΣΤΟΙΧΕΙΩΝ ΚΑΙ ΑΡΧΕΣ ΤΑΞΙΝΟΜΗΣΗΣ

ΠΡΩΤΟ ΜΕΡΟΣ

Νομισματικά χρηματοπιστωτικά ιδρύματα και υποχρεώσεις παροχής στατιστικών στοιχείων

Εισαγωγή

Η υποχρέωση συνίσταται στην κατάρτιση, σε τακτική βάση, μιας κατάλληλα διαρθρωμένης ενοποιημένης λογιστικής κατάστασης των ενδιάμεσων χρηματοπιστωτικών οργανισμών που δημιουργούν χρήμα για τα συμμετέχοντα κράτη μέλη - θεωρούμενα ως ενιαία οικονομική επικράτεια - από άποψη υπολοίπων και ροών, με βάση ένα νομισματικό τομέα και ένα πληθυσμό παροχής στοιχείων που χαρακτηρίζονται από πληρότητα και ομοιογένεια.

Συνεπώς, το σύστημα στατιστικής που αφορά την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων (ΝΧΙ) για τα συμμετέχοντα κράτη μέλη περιλαμβάνει τα ακόλουθα δύο κύρια στοιχεία:

- κατάλογο των ΝΧΙ για στατιστικούς σκοπούς και

- καθορισμό των στατιστικών στοιχείων που τα εν λόγω ΝΧΙ παρέχουν σε μηνιαία και τριμηνιαία βάση.

Οι εθνικές κεντρικές τράπεζες (ΕθνΚΤ) συλλέγουν τα εν λόγω στατιστικά στοιχεία από τα ΝΧΙ, σύμφωνα με εθνικές διατάξεις βασισμένες στους εναρμονισμένους ορισμούς και ταξινομήσεις του παρόντος παραρτήματος.

I. Νομισματικά Χρηματοπιστωτικά Ιδρύματα

1. Η Ευρωπαϊκή Κεντρική Τράπεζα (ΕΚΤ) συντάσσει και ενημερώνει σε τακτική βάση τον κατάλογο των ΝΧΙ για στατιστικούς σκοπούς, σύμφωνα με τις αρχές ταξινόμησης που περιγράφονται στη συνέχεια. Σημαντική πτυχή αποτελούν οι χρηματοοικονομικές καινοτομίες, οι οποίες επηρεάζονται από την ανάπτυξη της ενιαίας αγοράς και από την πορεία προς την οικονομική και νομισματική ένωση - παράγοντες που επιδρούν αμφότεροι στα χαρακτηριστικά των χρηματοδοτικών μέσων και παρακινούν τα χρηματοπιστωτικά ιδρύματα να μετατοπίζουν το επίκεντρο της δραστηριότητάς τους. Μέσω διαδικασιών παρακολούθησης και διαρκούς ελέγχου διασφαλίζεται η ενημέρωση, η ακρίβεια, η μέγιστη δυνατή ομοιογένεια και η επαρκής σταθερότητα του καταλόγου των ΝΧΙ για στατιστικούς σκοπούς. Στον κατάλογο των ΝΧΙ για στατιστικούς σκοπούς αναφέρεται εάν, από νομική άποψη, τα ιδρύματα υπάγονται στο σύστημα ελάχιστων αποθεματικών του Ευρωπαϊκού Συστήματος Κεντρικών Τραπεζών (ΕΣΚΤ).

2. Έτσι, σύμφωνα με τον ορισμό που διατυπώνεται στο άρθρο 2 παράγραφος 1 του παρόντος κανονισμού, ο τομέας των ΝΧΙ περιλαμβάνει, πέρα από τις κεντρικές τράπεζες, δύο μεγάλες ομάδες χρηματοπιστωτικών ιδρυμάτων κατοίκων. Πρόκειται για τα πιστωτικά ιδρύματα, όπως ορίζονται βάσει του κοινοτικού δικαίου [α) "επιχείρηση, η δραστηριότητα της οποίας συνίσταται στην αποδοχή καταθέσεων ή άλλων επιστρεπτέων κεφαλαίων από το κοινό(1) και στη χορήγηση πιστώσεων για ίδιο λογαριασμό" ή β) ίδρυμα ηλεκτρονικού χρήματος, κατά την έννοια της οδηγίας 2000/46/ΕΚ του Ευρωπαϊκού Κοινοβουλίου και του Συμβουλίου της 18ης Σεπτεμβρίου 2000 για την ανάληψη, την άσκηση και την προληπτική εποπτεία της δραστηριότητας ιδρύματος ηλεκτρονικού χρήματος](ΕΕ L 275 της 27.10.2000, σ. 39)(2) και για τα λοιπά ΝΧΙ, δηλαδή άλλα χρηματοπιστωτικά ιδρύματα κατοίκους που εμπίπτουν στον ορισμό των ΝΧΙ, ανεξαρτήτως της φύσης της δραστηριότητάς τους. Ο βαθμός υποκατάστασης μεταξύ των μέσων που εκδίδουν τα τελευταία και των καταθέσεων σε πιστωτικά ιδρύματα είναι καθοριστικός για την ταξινόμησή τους, εφόσον, κατά τα άλλα, ανταποκρίνονται στα στοιχεία του ορισμού των ΝΧΙ.

3. Σημειώνεται ότι η οδηγία 2000/12/ΕΚ εξαιρεί εν μέρει ορισμένες οντότητες από την εφαρμογή της. Οι εξαιρούμενες αυτές οντότητες υπόκεινται στην εφαρμογή του παρόντος κανονισμού, εφόσον ανταποκρίνονται στον ορισμό των ΝΧΙ.

4. Ο βαθμός υποκατάστασης των καταθέσεων σε σχέση με τα χρηματοδοτικά μέσα που εκδίδουν ενδιάμεσοι χρηματοπιστωτικοί οργανισμοί, εκτός από πιστωτικά ιδρύματα, καθορίζεται από τη ρευστότητά τους, σε συνδυασμό με το μεταβιβάσιμο, τη μετατρεψιμότητα, τη βεβαιότητα και την εμπορευσιμότητα - λαμβανομένης υπόψη, ανάλογα με την περίπτωση, της διάρκειας έκδοσής τους.

5. Για τους σκοπούς του ορισμού του βαθμού υποκατάστασης των καταθέσεων της προηγούμενης παραγράφου:

- με τον όρο ΜΕΤΑΒΙΒΑΣΙΜΟ νοείται η δυνατότητα κινητοποίησης κεφαλαίων επενδεδυμένων σε χρηματοδοτικά μέσα, με χρήση μέσων διευκόλυνσης των πληρωμών, όπως επιταγών, τραπεζικών εντολών, εγγραφών χρέωσης ή παρόμοιων μέσων,

- με τον όρο ΜΕΤΑΤΡΕΨΙΜΟΤΗΤΑ νοείται η δυνατότητα και το κόστος μετατροπής των χρηματοδοτικών μέσων σε μετρητά ή σε μεταβιβάσιμες καταθέσεις· τυχόν απώλεια φορολογικών πλεονεκτημάτων κατά την εν λόγω μετατροπή είναι δυνατό να θεωρηθεί μορφή κύρωσης που περιορίζει το βαθμό ρευστότητας,

- με τον όρο ΒΕΒΑΙΟΤΗΤΑ νοείται η εκ των προτέρων ακριβής γνώση της κεφαλαιακής αξίας ενός χρηματοδοτικού μέσου, εκφρασμένης σε εθνικό νόμισμα,

- θεωρούνται ΕΜΠΟΡΕΥΣΙΜΟΙ οι τίτλοι οι οποίοι είναι διαπραγματεύσιμοι και αποτελούν τακτικά αντικείμενο συναλλαγών σε οργανωμένη αγορά. Για μετοχές οργανισμών συλλογικών επενδύσεων ανοικτού τύπου δεν υπάρχει αγορά με τη συνήθη έννοια του όρου. Γνωρίζοντας όμως τις καθοριζόμενες σε ημερήσια βάση τιμές των μετοχών, οι επενδυτές έχουν τη δυνατότητα να αντλούν κεφάλαια στις εν λόγω τιμές.

6. Στην περίπτωση των οργανισμών συλλογικών επενδύσεων (ΟΣΕΠ), τα αμοιβαία κεφάλαια της χρηματαγοράς (AKΧΑ) πληρούν τους καθορισμένους όρους ρευστότητας και, ως εκ τούτου, περιλαμβάνονται στον τομέα των ΝΧΙ. Ως AKXA ορίζονται οι ΟΣΕΠ, τα μερίδια των οποίων αποτελούν στενά υποκατάστατα των καταθέσεων από άποψη ρευστότητας, και οι οποίοι κατά βάση επενδύουν σε μέσα χρηματαγοράς ή/και σε μερίδια ΑΚΧΑ ή/και σε λοιπά μεταβιβάσιμα χρεόγραφα με εναπομένουσα διάρκεια έως και ενός έτους ή/και σε τραπεζικές καταθέσεις ή/και οι οποίοι επιδιώκουν αποδόσεις που προσεγγίζουν τα επιτόκια των μέσων χρηματαγοράς. Τα κριτήρια που εφαρμόζονται προκειμένου για τον προσδιορισμό των ΑΚΧΑ προέρχονται από τα ενημερωτικά δελτία, καθώς και από τον κανονισμό, τα καταστατικά σύστασης και λοιπά παρόμοιας φύσης έγγραφα, τα έντυπα εγγραφής ή τις συμβάσεις επένδυσης, τα διαφημιστικά έντυπα, ή από οποιοδήποτε παρόμοιας φύσης έγγραφο, των ΟΣΕΠ.

7. Για τους σκοπούς του ορισμού των ΑΚΧΑ της παραγράφου 6:

- με τον όρο ΟΣΕΠ νοούνται οργανισμοί, οι οποίοι ασχολούνται αποκλειστικά με τη συλλογική επένδυση κεφαλαίων που συγκεντρώνονται από το κοινό, και τα μερίδια των οποίων εξαγοράζονται ή εξοφλούνται, κατ' αίτηση των μεριδιούχων, άμεσα ή έμμεσα από το ενεργητικό του οργανισμού. Οι οργανισμοί αυτοί μπορούν, σύμφωνα με το νόμο, να λάβουν συμβατική μορφή (αμοιβαία κεφάλαια τα οποία διαχειρίζονται εταιρείες διαχείρισης) ή μορφή "trust" (unit trusts) ή καταστατική μορφή (εταιρείες επενδύσεων),

- με τον όρο τραπεζικές καταθέσεις νοούνται καταθέσεις μετρητών σε πιστωτικά ιδρύματα, η ανάληψη των οποίων είναι δυνατή κατ' αίτηση του δικαιούχου οποτεδήποτε ή κατόπιν προειδοποίησης διάρκειας έως και τριών μηνών, ή προθεσμίας έως και δύο ετών· συμπεριλαμβάνονται τα ποσά που καταβάλλονται σε πιστωτικά ιδρύματα από τη μεταβίβαση τίτλων στο πλαίσιο πράξεων συμφωνιών επαναγοράς ή δανεισμού τίτλων,

- ο όρος στενά υποκατάστατα των καταθέσεων από άποψη ρευστότητας αναφέρεται στη δυνατότητα εξαγοράς, εξόφλησης ή μεταβίβασης μεριδίων ΟΣΕΠ, υπό κανονικές συνθήκες αγοράς και κατ' αίτηση των μεριδιούχων, η δε ρευστότητα των μεριδίων είναι συγκρίσιμη με εκείνη των καταθέσεων,

- με τον όρο κατά βάση νοείται το 85 % τουλάχιστον του χαρτοφυλακίου επενδύσεων,

- με τον όρο μέσα χρηματαγοράς νοούνται οι κατηγορίες των μεταβιβάσιμων χρεογράφων που αποτελούν συνήθως αντικείμενο συναλλαγών στη χρηματαγορά (π.χ. πιστοποιητικά καταθέσεων, βραχυπρόθεσμα γραμμάτια και τραπεζικές συναλλαγματικές, κρατικά χρεόγραφα και χρεόγραφα τοπικών αρχών), εμφανίζουν δε τα εξής χαρακτηριστικά:

i) ρευστότητα, με την έννοια ότι είναι δυνατή η εξαγορά, εξόφληση ή πώλησή τους με μικρό κόστος, λόγω χαμηλών εξόδων και περιορισμένου εύρους τιμών μεταξύ αγοράς και πώλησης, και με πολύ σύντομο χρόνο διακανονισμού·

ii) βάθος αγοράς, με την έννοια ότι οι σχετικές συναλλαγές διενεργούνται σε αγορά ικανή να απορροφήσει μεγάλο όγκο συναλλαγών, αυτές δε οι συναλλαγές με αντικείμενο μεγάλα ποσά έχουν ελάχιστο αντίκτυπο στις τιμές·

iii) βεβαιότητα αξίας, με την έννοια ότι η αξία τους μπορεί να προσδιορίζεται με ακρίβεια ανά πάσα στιγμή ή τουλάχιστον μία φορά το μήνα·

iv) χαμηλό κίνδυνο επιτοκίου, με την έννοια ότι έχουν εναπομένουσα διάρκεια έως και ενός έτους ή ότι υπόκεινται σε τακτικές αναπροσαρμογές των αποδόσεών τους, ανάλογα με τις συνθήκες της χρηματαγοράς, τουλάχιστον ανά δωδεκάμηνο, και

v) χαμηλό πιστωτικό κίνδυνο, με την έννοια ότι τα εν λόγω μέσα είτε:

- γίνονται επίσημα δεκτά για εισαγωγή στο χρηματιστήριο ή αποτελούν αντικείμενο συναλλαγών σε άλλες οργανωμένες αγορές που λειτουργούν τακτικά και είναι αναγνωρισμένες και ανοικτές στο κοινό, είτε

- εκδίδονται βάσει κανονισμών που αποσκοπούν στην προστασία των επενδυτών και των αποταμιεύσεων, είτε

- εκδίδονται:

- από κεντρική, περιφερειακή ή τοπική αρχή, από κεντρική τράπεζα κράτους μέλους, από την Ευρωπαϊκή Ένωση, από την ΕΚΤ, από την Ευρωπαϊκή Τράπεζα Επενδύσεων, από τρίτη χώρα ή, εφόσον η τελευταία αποτελεί ομοσπονδιακό κράτος, από ένα από τα ομόσπονδα μέλη ή από διεθνή δημόσιο φορέα στον οποίο ανήκουν ένα ή περισσότερα κράτη μέλη,

ή

- από ίδρυμα υποκείμενο σε προληπτική εποπτεία, σύμφωνα με κριτήρια που ορίζει το κοινοτικό δίκαιο, ή από ίδρυμα υποκείμενο και ανταποκρινόμενο στους προληπτικούς κανόνες, οι οποίοι κατά τις αρμόδιες υπηρεσίες θεωρούνται εξίσου αυστηροί - αν όχι αυστηρότεροι - σε σχέση με εκείνους που καθορίζονται από το κοινοτικό δίκαιο ή για τους οποίους παρέχονται εγγυήσεις από κάθε τέτοιο ίδρυμα,

ή

- από επιχείρηση οι τίτλοι της οποίας είναι επίσημα εισηγμένοι στο χρηματιστήριο ή αποτελούν αντικείμενο συναλλαγών σε άλλες οργανωμένες αγορές που λειτουργούν τακτικά και είναι αναγνωρισμένες και ανοικτές στο κοινό.

8. Στο Ευρωπαϊκό Σύστημα Λογαριασμών (ΕΣΛ 95) τα χρηματοπιστωτικά ιδρύματα που ταξινομούνται ως ΝΧΙ διαιρούνται σε δύο υποτομείς, δηλαδή σε κεντρικές τράπεζες (S. 121)(3) και σε λοιπά ΝΧΙ (S. 122).

II. Λογιστικοί κανόνες

Οι λογιστικοί κανόνες τους οποίους ακολουθούν τα ΝΧΙ κατά την κατάρτιση των λογαριασμών τους καθορίζονται από την εθνική νομοθεσία, μέσω της οποίας ενσωματώνεται στο εσωτερικό δίκαιο η οδηγία 86/635/ΕΟΚ του Συμβουλίου, της 8ης Δεκεμβρίου 1986, για τους ετήσιους λογαριασμούς και τους ενοποιημένους λογαριασμούς των τραπεζών και λοιπών χρηματοπιστωτικών ιδρυμάτων(4), και από κάθε άλλο ισχύον διεθνές πρότυπο. Με την επιφύλαξη των λογιστικών πρακτικών και των διατάξεων περί συμψηφισμού που ισχύουν στα κράτη μέλη, η αναφορά του συνόλου των χρηματοοικονομικών στοιχείων του ενεργητικού και παθητικού διενεργείται, για στατιστικούς σκοπούς, σε ακαθάριστη βάση.

III. Η ενοποιημένη λογιστική κατάσταση σε μηνιαία βάση: υπόλοιπα

Σκοπός

1. Σκοπός είναι η σε μηνιαία βάση παροχή στοιχείων που αφορούν υπόλοιπα, σχετικά με τη δραστηριότητα των ΝΧΙ. Τα στοιχεία παρέχονται με επαρκή λεπτομέρεια, προκειμένου η ΕΚΤ να διαθέτει ολοκληρωμένη στατιστική εικόνα των νομισματικών εξελίξεων στα θεωρούμενα ως ενιαία οικονομική επικράτεια συμμετέχοντα κράτη μέλη και να εξασφαλίζεται ευελιξία στον υπολογισμό των νομισματικών μεγεθών και των αντίστοιχων μεγεθών στην εν λόγω επικράτεια. Επιπλέον, τα επιμέρους μηνιαία στοιχεία υπολοίπων, τα οποία παρέχονται από πιστωτικά ιδρύματα υποκείμενα στο σύστημα ελάχιστων αποθεματικών του ΕΣΚΤ, χρησιμοποιούνται για τον υπολογισμό της βάσης των αποθεματικών των εν λόγω πιστωτικών ιδρυμάτων, σύμφωνα με τον κανονισμό (ΕΚ) αριθ. 2818/98 της Ευρωπαϊκής Κεντρικής Τράπεζας της 1ης Δεκεμβρίου 1998 σχετικά με την εφαρμογή υποχρεωτικών ελάχιστων αποθεματικών(5) όπως τροποποιήθηκε από τον κανονισμό (ΕΚ) αριθ. 1921/2000 (ΕΚΤ/2000/8)(6) Οι υποχρεώσεις μηνιαίας παροχής στοιχείων που αφορούν υπόλοιπα απεικονίζονται στον πίνακα 1, παρακάτω. Τα πλαίσια χωρίς έντονο περίγραμμα(7) συμπληρώνονται αποκλειστικά από πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών (για λεπτομέρειες βλέπε παράρτημα II)· η παροχή των στοιχείων αυτών είναι υποχρεωτική, με εξαίρεση τα στοιχεία που αφορούν καταθέσεις υπό προειδοποίηση άνω των δύο ετών - για την κατηγορία αυτή η παροχή στοιχείων παραμένει προαιρετική, με την επιφύλαξη νεότερων ρυθμίσεων. Στο τρίτο μέρος του παρόντος παραρτήματος περιλαμβάνεται λεπτομερής ορισμός των διάφορων μέσων.

Απαιτήσεις

2. Η ΕΚΤ καταρτίζει τα νομισματικά μεγέθη για την επικράτεια των συμμετεχόντων κρατών μελών ως ανεξόφλητα υπόλοιπα (αποθέματα). Η ποσότητα χρήματος περιλαμβάνει τα τραπεζογραμμάτια και κέρματα σε κυκλοφορία και λοιπές νομισματικές υποχρεώσεις (καταθέσεις και λοιπά χρηματοδοτικά μέσα που αποτελούν στενά υποκατάστατα των καταθέσεων) των ΝΧΙ. Τα μεγέθη που αντιστοιχούν στην ποσότητα χρήματος περιλαμβάνουν όλα τα υπόλοιπα στοιχεία που αναγράφονται στη λογιστική κατάσταση των ΝΧΙ. Η ΕΚΤ καταρτίζει επίσης στατιστικά στοιχεία ροών που υπολογίζονται με βάση τα υπόλοιπα και άλλα στοιχεία, συμπεριλαμβανομένων των στοιχείων που παρέχουν τα ΝΧΙ (βλέπε τμήμα V, παρακάτω).

3. Η ΕΚΤ απαιτεί την ανάλυση των παρεχόμενων στατιστικών στοιχείων κατά κατηγορίες μέσων/διάρκειας, νομίσματα και αντισυμβαλλόμενους. Δεδομένου ότι οι απαιτήσεις που ισχύουν για το παθητικό και το ενεργητικό είναι διαφορετικές, τα δύο σκέλη της λογιστικής κατάστασης των ΝΧΙ εξετάζονται διαδοχικά. Απεικονίζονται στον πίνακα Α, στο δεύτερο μέρος του παρόντος παραρτήματος.

i) Κατηγορίες μέσων και διάρκειας

α) Παθητικό

4. Η κατάρτιση των νομισματικών μεγεθών για τα συμμετέχοντα κράτη μέλη προϋποθέτει τις κατάλληλες κατηγορίες μέσων. Οι κατηγορίες αυτές είναι οι εξής: νόμισμα σε κυκλοφορία, υποχρεώσεις από καταθέσεις, εκδοθέντα μερίδια αμοιβαίων κεφαλαίων χρηματαγοράς, εκδοθέντα χρεόγραφα, κεφάλαιο και αποθεματικά και λοιπές υποχρεώσεις. Για το διαχωρισμό των νομισματικών από τις μη νομισματικές υποχρεώσεις, οι υποχρεώσεις από καταθέσεις αναλύονται περαιτέρω σε καταθέσεις μίας ημέρας, καταθέσεις προθεσμίας, καταθέσεις υπό προειδοποίηση και συμφωνίες επαναγοράς.

5. Η διάκριση σε κατηγορίες βάσει της αρχικής διάρκειας αναπληρώνει την ελλιπή από άποψη λεπτομέρειας ανάλυση των μέσων, στις περιπτώσεις όπου τα χρηματοδοτικά μέσα δεν είναι πλήρως συγκρίσιμα στις διάφορες αγορές. Η διάκριση βάσει της διάρκειας (ή της περιόδου προειδοποίησης) έχει ως εξής: για τις καταθέσεις προθεσμίας, αρχική διάρκεια ενός έτους και δύο ετών· για τις καταθέσεις υπό προειδοποίηση, προειδοποίηση διάρκειας τριών μηνών και προειδοποίηση διάρκειας δύο ετών. Οι συμφωνίες επαναγοράς δεν αναλύονται κατά διάρκεια διότι συνήθως αποτελούν πολύ βραχυπρόθεσμα μέσα (συνήθως αρχικής διάρκειας μικρότερης των τριών μηνών). Τα χρεόγραφα που εκδίδονται από ΝΧΙ αναλύονται σε κατηγορίες διάρκειας ενός και δύο ετών. Δεν απαιτείται ανάλυση κατά διάρκεια για μερίδια που εκδίδονται από ΑΚΧΑ.

β) Ενεργητικό

6. Τα στοιχεία ενεργητικού των ΝΧΙ αναλύονται σε ταμείο, δάνεια, τίτλους εκτός από μετοχές, μερίδια ΑΚΧΑ, μετοχές και λοιπές συμμετοχές, πάγια στοιχεία ενεργητικού και λοιπά στοιχεία ενεργητικού. Από άποψη διάρκειας, μια ανάλυση βάσει της αρχικής διάρκειας (σε κατηγορίες διάρκειας ενός έτους και πέντε ετών) απαιτείται για τα δάνεια των ΝΧΙ προς κατοίκους (εκτός των ΝΧΙ και της γενικής κυβέρνησης) των συμμετεχόντων κρατών μελών κατά υποτομέα και, επιπλέον (προκειμένου για δάνεια των ΝΧΙ προς νοικοκυριά) κατά σκοπό. Ανάλυση κατά διάρκεια απαιτείται επίσης για τα χρεόγραφα των ΝΧΙ που εκδίδονται από άλλα ΝΧΙ, εγκατεστημένα στα συμμετέχοντα κράτη μέλη. Τα εν λόγω χρεόγραφα πρέπει να αναλύονται σε κατηγορίες διάρκειας ενός έτους και δύο ετών, ώστε να είναι δυνατός ο συμψηφισμός των υπολοίπων του εν λόγω μέσου μεταξύ των ΝΧΙ, κατά τον υπολογισμό των νομισματικών μεγεθών.

ii) Νομίσματα

7. Η ΕΚΤ έχει τη δυνατότητα να καθορίζει τα νομισματικά μεγέθη με τρόπο, ώστε να περιλαμβάνονται σε αυτά υπόλοιπα εκφρασμένα σε όλα τα νομίσματα ή μόνο σε ευρώ. Για το λόγο αυτό, προκειμένου για τα στοιχεία εκείνα της λογιστικής κατάστασης που είναι δυνατό να χρησιμοποιηθούν στην κατάρτιση των νομισματικών μεγεθών, τα υπόλοιπα σε ευρώ καταγράφονται χωριστά στο πλαίσιο του συστήματος παροχής στοιχείων.

iii) Αντισυμβαλλόμενοι

8. Η κατάρτιση των νομισματικών μεγεθών και των αντίστοιχων μεγεθών για τα συμμετέχοντα κράτη μέλη απαιτεί την καταγραφή των αντισυμβαλλομένων οι οποίοι είναι εγκατεστημένοι στην επικράτεια των συμμετεχόντων κρατών μελών και αποτελούν τον τομέα που κατέχει χρήμα. Οι αντισυμβαλλόμενοι που είναι εγκατεστημένοι στην εθνική επικράτεια και στην επικράτεια άλλων συμμετεχόντων κρατών μελών καταγράφονται χωριστά και αντιμετωπίζονται με πανομοιότυπο τρόπο σε όλες τις στατιστικές αναλύσεις. Προκειμένου για τα παρεχόμενα σε μηνιαία βάση στοιχεία, δεν απαιτείται γεωγραφική ανάλυση των αντισυμβαλλομένων οι οποίοι είναι εγκατεστημένοι εκτός της επικράτειας των συμμετεχόντων κρατών μελών.

9. Οι αντισυμβαλλόμενοι που είναι εγκατεστημένοι στην επικράτεια των συμμετεχόντων κρατών μελών καταγράφονται ανάλογα με τον εγχώριο τομέα στον οποίο υπάγονται ή τη θεσμική τους ταξινόμηση, βάσει του καταλόγου των ΝΧΙ για στατιστικούς σκοπούς και των οδηγιών για τη στατιστική ταξινόμηση πελατών ("Guidance for the statistical classification of customers"), οι οποίες περιέχονται στο εγχειρίδιο της ΕΚΤ με τίτλο Money and Banking Statistics Sector Manual, το οποίο ακολουθεί αρχές ταξινόμησης όσο το δυνατόν συνεπέστερες προς το EΣΛ 95. Για να καταστεί δυνατός ο προσδιορισμός ενός τομέα των συμμετεχόντων κρατών μελών που κατέχει χρήμα, οι αντισυμβαλλόμενοι που δεν αποτελούν ΝΧΙ (μη-ΝΧΙ) διακρίνονται σε γενική κυβέρνηση (S. 13), όπου η κεντρική διοίκηση (S. 1311) καταγράφεται χωριστά για τις συνολικές υποχρεώσεις από καταθέσεις, και στους τομείς "Λοιποί κάτοικοι". Για τους σκοπούς της κατάρτισης μιας κατά τομέα μηνιαίας ανάλυσης των νομισματικών μεγεθών και των αντίστοιχων μεγεθών, οι τομείς "Λοιποί κάτοικοι" αναλύονται περαιτέρω στους ακόλουθους υποτομείς: λοιπούς ενδιάμεσους χρηματοπιστωτικούς οργανισμούς + επικουρικούς χρηματοπιστωτικούς οργανισμούς και φορείς (S. 123 + S. 124), ασφαλιστικές επιχειρήσεις και συνταξιοδοτικά ταμεία (S. 125), μη χρηματοδοτικές εταιρείες (S. 11) και νοικοκυριά + μη κερδοσκοπικά ιδρύματα που εξυπηρετούν νοικοκυριά (S. 14 + S. 15). Όσον αφορά τις συνολικές υποχρεώσεις από καταθέσεις και τις κατηγορίες "καταθέσεις προθεσμίας άνω των δύο ετών", "καταθέσεις υπό προειδοποίηση άνω των δύο ετών" και "συμφωνίες επαναγοράς", εισάγεται για τους σκοπούς του συστήματος ελάχιστων αποθεματικών του ΕΣΚΤ πρόσθετη διάκριση σε πιστωτικά ιδρύματα, λοιπούς αντισυμβαλλομένους ΝΧΙ και κεντρική διοίκηση.

iv) Σκοπός των δανείων

10. Τα δάνεια προς νοικοκυριά (συμπεριλαμβανομένων των μη κερδοσκοπικών ιδρυμάτων που εξυπηρετούν νοικοκυριά) αναλύονται κατά τύπο δανείου (καταναλωτική πίστη, δάνεια για αγορά κατοικίας, λοιπά). Λεπτομερής ορισμός των καταναλωτικών και στεγαστικών δανείων περιέχεται στο τρίτο μέρος του παρόντος παραρτήματος, υπό τον τίτλο "Λεπτομερής περιγραφή των κατηγοριών μέσων της μηνιαίας συγκεντρωτικής λογιστικής κατάστασης του τομέα των ΝΧΙ", στην κατηγορία 2: "Δάνεια".

v) Ταυτόχρονη συσχέτιση κατηγοριών μέσων και διάρκειας με νομίσματα και αντισυμβαλλόμενους

11. Η κατάρτιση νομισματικών στατιστικών για τα συμμετέχοντα κράτη μέλη και τα στοιχεία που απαιτούνται για τον υπολογισμό της βάσης των αποθεματικών των πιστωτικών ιδρυμάτων που υπόκεινται στο σύστημα ελάχιστων αποθεματικών του ΕΣΚΤ καθιστούν αναγκαίες στη λογιστική κατάσταση ορισμένες ταυτόχρονες συσχετίσεις μέσων/διάρκειας/νομισμάτων και αντισυμβαλλομένων, προκειμένου δε για τα δάνεια σε νοικοκυριά, καθιστούν, επιπλέον, αναγκαία την ανάλυση κατά σκοπό.

12. Τα απαιτούμενα στοιχεία πρέπει να είναι λεπτομερέστερα όταν οι αντισυμβαλλόμενοι ανήκουν στον τομέα που κατέχει χρήμα. Προκειμένου να καταστεί δυνατή η λεπτομερέστερη ανάλυση της εξέλιξης των συνιστωσών του Μ3 που εκφράζονται σε ξένο νόμισμα, απαιτείται η παροχή στατιστικών στοιχείων για τις υποχρεώσεις από καταθέσεις κατά υποτομέα και διάρκεια, και, περαιτέρω, κατά νόμισμα. Ειδικότερα, η ανάλυση κατά νόμισμα των στοιχείων αυτών διευκολύνει τη διερεύνηση σχετικά με το βαθμό υποκατάστασης ανάμεσα στις συνιστώσες του Μ3 που εκφράζονται σε ξένο νόμισμα και σε εκείνες που εκφράζονται σε ευρώ. Οι θέσεις έναντι άλλων ΝΧΙ αναλύονται μόνο στο μέτρο που κρίνεται αναγκαίο προκειμένου να καταστεί εφικτός ο συμψηφισμός των απαιτήσεων/υποχρεώσεων μεταξύ ΝΧΙ ή για τον υπολογισμό της βάσης των αποθεματικών.

13. Για τις "καταθέσεις προθεσμίας άνω των δύο ετών", τις "καταθέσεις υπό προειδοποίηση άνω των δύο ετών" και τις "συμφωνίες επαναγοράς", απαιτείται η παροχή στοιχείων για τις θέσεις έναντι του υπόλοιπου κόσμου, προκειμένου να υπολογίζεται η βάση των αποθεματικών που υπόκειται στη θετική αναλογία αποθεματικών. Το ίδιο ισχύει για τις συνολικές υποχρεώσεις από καταθέσεις, προκειμένου να υπολογίζονται τα εξωτερικά αντίστοιχα μεγέθη. Επιπλέον, για τους σκοπούς του ισοζυγίου πληρωμών και των λογαριασμών κίνησης χρηματοδοτικών μέσων, λαμβάνει χώρα ανάλυση των υποχρεώσεων από καταθέσεις και των δανείων έναντι του υπόλοιπου κόσμου με βάση αρχική διάρκεια ενός έτους.

Προθεσμίες

14. Η ΕΚΤ λαμβάνει μια συγκεντρωτική μηνιαία λογιστική κατάσταση με τις θέσεις των ΝΧΙ σε κάθε συμμετέχον κράτος μέλος έως το πέρας των εργασιών της 15ης εργάσιμης ημέρας μετά το τέλος του μήνα στον οποίο ανάγονται τα στοιχεία. Λαμβάνοντας υπόψη τις απαιτήσεις του συστήματος ελάχιστων αποθεματικών του ΕΣΚΤ σε ό,τι αφορά την έγκαιρη παροχή στοιχείων, οι ΕθνΚΤ προσδιορίζουν το χρόνο κατά τον οποίο πρέπει να λαμβάνουν τα στοιχεία από τις μονάδες παροχής στοιχείων, ώστε να είναι σε θέση να τηρούν την παραπάνω προθεσμία.

IV. Τριμηνιαία στατιστικά στοιχεία λογιστικής κατάστασης (υπόλοιπα)

Σκοπός

1. Για την περαιτέρω ανάλυση των νομισματικών εξελίξεων και προκειμένου να εξυπηρετηθούν άλλοι στατιστικοί σκοποί, όπως οι σχετικοί με τους λογαριασμούς κίνησης χρηματοδοτικών μέσων και το ισοζύγιο πληρωμών, απαιτούνται ορισμένα στοιχεία. Η ρύθμιση αυτή αποσκοπεί στην εξασφάλιση περισσότερων λεπτομερειών σχετικά με ορισμένα στοιχεία της λογιστικής κατάστασης για τους παραπάνω σκοπούς.

Απαιτήσεις

2. Τριμηνιαίες αναλύσεις παρέχονται μόνο για τα κυριότερα στοιχεία της συγκεντρωτικής λογιστικής κατάστασης. Επιπλέον, η ΕΚΤ μπορεί να επιτρέπει κάποια ευελιξία στον υπολογισμό των συγκεντρωτικών μεγεθών, όταν από αριθμητικά δεδομένα συλλεγόμενα σε ανώτερο επίπεδο συγκέντρωσης προκύπτει ότι τα σχετικά στοιχεία μάλλον δεν είναι σημαντικά.

α) Κατά υποτομέα και κατά διάρκεια ανάλυση της χρηματοδότησης των μη-ΝΧΙ συμμετεχόντων κρατών μελών

3. Προκειμένου να καταστεί δυνατή η παρακολούθηση ολόκληρης της διάρθρωσης των υποτομέων και κατηγοριών διάρκειας του συνολικού πλαισίου χρηματοδότησης των ΝΧΙ (δάνεια και τίτλοι) έναντι του τομέα που κατέχει χρήμα, τα δάνεια προς τη γενική κυβέρνηση, εκτός της κεντρικής διοίκησης, πρέπει να αναλύονται κατά τρίμηνο, σε κατηγορίες αρχικής διάρκειας ενός έτους και πέντε ετών, οι δε τίτλοι που εκδίδονται από τις κατηγορίες της γενικής κυβέρνησης, εκτός της κεντρικής διοίκησης, σε αρχική διάρκεια ενός έτους· όλα τα παραπάνω συσχετίζονται ταυτόχρονα με μια ανάλυση κατά υποτομέα [διοίκηση ομόσπονδων κρατιδίων (S. 1312), τοπική αυτοδιοίκηση (S. 1313) και ταμεία κοινωνικής ασφάλισης (S. 1314)]. Απαιτείται επίσης μια κατά τομέα ανάλυση συνεπαγόμενη την ταυτόχρονη συσχέτιση των τίτλων, εκτός από μετοχές, που έχουν εκδοθεί από κατοίκους που δεν ανήκουν στα ΝΧΙ και στη γενική κυβέρνηση, με τις κατηγορίες διάρκειας "έως ενός έτους" και "άνω του ενός έτους". Απαιτείται κατά υποτομέα ανάλυση των μετοχών και λοιπών συμμετοχών των ΝΧΙ έναντι των ακόλουθων υποτομέων: λοιπών ενδιάμεσων χρηματοπιστωτικών οργανισμών + επικουρικών χρηματοπιστωτικών οργανισμών και φορέων (S. 123 + S. 124), ασφαλιστικών επιχειρήσεων και συνταξιοδοτικών ταμείων (S. 125) και μη χρηματοδοτικών εταιρειών (S. 11).

4. Απαιτούνται επίσης στοιχεία για τα συνολικά ποσά των δανείων των ΝΧΙ και των τίτλων, εκτός από μετοχές, των ΝΧΙ έναντι της κεντρικής διοίκησης (S. 1311).

β) Kατά υποτομέα aνάλυση των υποχρεώσεων από καταθέσεις των ΝΧΙ έναντι της γενικής κυβέρνησης, εκτός της κεντρικής διοίκησης, στα συμμετέχοντα κράτη μέλη

5. Οι κατηγορίες των υποχρεώσεων από καταθέσεις έναντι της γενικής κυβέρνησης, εκτός της κεντρικής διοίκησης, στα συμμετέχοντα κράτη μέλη αναλύονται σε διοίκηση ομόσπονδων κρατιδίων (S. 1312), τοπική αυτοδιοίκηση (S. 1313) και ταμεία κοινωνικής ασφάλισης (S. 1314).

γ) Ανάλυση κατά χώρα

6. Προς περαιτέρω ανάλυση των νομισματικών εξελίξεων, καθώς επίσης και για τους σκοπούς των μεταβατικής φύσεως απαιτήσεων και για τους ποιοτικούς ελέγχους των στοιχείων, απαιτείται προσδιορισμός των αντισυμβαλλομένων κατά κράτος μέλος. Προκειμένου να διασφαλιστεί καλύτερη πληροφόρηση σε ό,τι αφορά τα περιλαμβανόμενα στα νομισματικά μεγέθη χρεόγραφα κατά χώρα έκδοσης, απαιτείται ανάλυση κατά διάρκεια, βάσει των κατηγοριών διάρκειας ενός έτους και δύο ετών.

δ) Ανάλυση κατά νόμισμα

7. Τα βασικά στοιχεία της λογιστικής κατάστασης αναλύονται με βάση τα νομίσματα των μη συμμετεχόντων κρατών μελών και τα κυριότερα διεθνή νομίσματα (δολάριο ΗΠΑ, γιεν Ιαπωνίας και ελβετικό φράγκο). Οι αναλύσεις αυτές είναι απαραίτητες προκειμένου να καταστεί εφικτή η κατάρτιση των στατιστικών στοιχείων ροών για τα νομισματικά μεγέθη και τα αντίστοιχα μεγέθη ως προς τα οποία λαμβάνουν χώρα διορθώσεις λόγω μεταβολών των συναλλαγματικών ισοτιμιών, όταν τα εν λόγω μεγέθη ορίζονται κατά τρόπο ώστε να περιλαμβάνονται σε αυτά όλα τα νομίσματα. Για τους σκοπούς του ισοζυγίου πληρωμών και των λογαριασμών κίνησης χρηματοδοτικών μέσων, η ανάλυση κατά νόμισμα για τις υποχρεώσεις από καταθέσεις και τα δάνεια έναντι του υπόλοιπου κόσμου παρέχεται κατά διάρκεια, με αρχική διάρκεια ενός έτους.

ε) Κατά τομέα ανάλυση θέσεων έναντι αντισυμβαλλομένων εγκατεστημένων εκτός της επικράτειας των συμμετεχόντων κρατών μελών (μη συμμετεχόντων κρατών μελών και υπόλοιπου κόσμου)

8. Όσον αφορά τις θέσεις των ΝΧΙ έναντι αντισυμβαλλομένων εχόντων κατοικία εκτός της επικράτειας των συμμετεχόντων κρατών μελών, απαιτείται διάκριση ανάμεσα σε θέσεις έναντι τραπεζών (ή ΝΧΙ μη συμμετεχόντων κρατών μελών) και σε θέσεις έναντι μη τραπεζικών ιδρυμάτων· όσον αφορά τα μη τραπεζικά ιδρύματα, απαιτείται διάκριση ανάμεσα στη γενική κυβέρνηση και στους τομείς "Λοιποί κάτοικοι". Η ταξινόμηση κατά τομέα σύμφωνα με το ΣΕΛ 93 εφαρμόζεται στις περιπτώσεις που δεν ισχύει το ΕΣΛ 95.

Προθεσμίες

9. Οι ΕθνΚΤ διαβιβάζουν στην ΕΚΤ τριμηνιαία στατιστικά στοιχεία έως το πέρας των εργασιών της 28ης εργάσιμης ημέρας μετά το τέλος του μήνα στον οποίο ανάγονται τα στοιχεία. Οι ΕθνΚΤ προσδιορίζουν το χρόνο κατά τον οποίο πρέπει να λαμβάνουν τα στοιχεία από τις μονάδες παροχής στοιχείων, ώστε να είναι σε θέση να τηρούν την παραπάνω προθεσμία.

V. Κατάρτιση στατιστικών στοιχείων ροών

Σκοπός

1. Για την κατάρτιση στατιστικών στοιχέιων ροών για τα νομισματικά μεγέθη και τα αντίστοιχα μεγέθη καθίσταται απαραίτητος ο έγκαιρος υπολογισμός στοιχείων για την αξία των συναλλαγών με βάση τα υπόλοιπα της ενοποιημένης λογιστικής κατάστασης, τα οποία παρέχουν στοιχεία σχετικά με τις εκκρεμείς απαιτήσεις και υποχρεώσεις, καθώς και πρόσθετα στατιστικά στοιχεία που αφορούν επανακατηγοριοποιήσεις, μεταβολές των συναλλαγματικών ισοτιμιών, λοιπές μεταβολές αποτίμησης, καθώς και ορισμένες άλλες διορθώσεις, όπως οι διορθώσεις λόγω διαγραφών δανείων.

Απαιτήσεις

2. Οι χρηματοοικονομικές συναλλαγές αντιστοιχούν στη διαφορά μεταξύ των θέσεων υπολοίπων κατά τις ημερομηνίες παροχής στοιχείων στο τέλος του μήνα, από τις οποίες απαλείφονται οι επιπτώσεις μεταβολών που οφείλονται σε επιδράσεις ξένες προς τις συναλλαγές. Για το σκοπό αυτό, η ΕΚΤ απαιτεί την παροχή στατιστικών στοιχείων για τις εν λόγω επιδράσεις, οι οποίες αφορούν πλείονα στοιχεία της λογιστικής κατάστασης των ΝΧΙ. Τα στοιχεία αυτά λαμβάνουν τη μορφή διορθώσεων που αφορούν "επανακατηγοριοποιήσεις και λοιπές διορθώσεις", διορθώσεις λόγω μεταβολών των συναλλαγματικών ισοτιμιών και "αναπροσαρμογές αξίας και διαγραφές δανείων". Επιπλέον, η ΕΚΤ ζητά επεξηγηματικά στοιχεία σχετικά με διορθώσεις που υπάγονται στις "επανακατηγοριοποιήσεις και λοιπές διορθώσεις".

3. Η υποχρέωση παροχής στατιστικών στοιχείων που επιβάλλεται στον πραγματικό πληθυσμό παροχής στοιχείων δυνάμει του παρόντος κανονισμού αφορά αποκλειστικά τις "διορθώσεις λόγω αναπροσαρμογών αξίας", οι οποίες καλύπτουν τόσο τις διαγραφές δανείων όσο και τις αναπροσαρμογές των τιμών τίτλων που ανάγονται στην περίοδο αναφοράς.

4. Οι μονάδες παροχής στοιχείων υπόκεινται σε υποχρέωση παροχής στοιχείων, η οποία συνίσταται στις "ελάχιστες υποχρεώσεις" που προσδιορίζονται στον πίνακα 1A, στο δεύτερο μέρος του παρόντος παραρτήματος. Ως "ελάχιστες υποχρεώσεις" νοούνται τα ελάχιστα προαπαιτούμενα για την κατάρτιση και εκτίμηση των διορθώσεων σε σχέση με την πλήρη δέσμη των στοιχείων που απαιτεί η ΕΚΤ. Επιτρέπεται στις ΕθνΚΤ να συλλέγουν πρόσθετα στοιχεία που δεν καλύπτονται από τις "ελάχιστες υποχρεώσεις". Τα εν λόγω πρόσθετα στοιχεία είναι δυνατό να αφορούν τις αναλύσεις που σημειώνονται στον πίνακα 1A, οι οποίες δεν εμπίπτουν στις "ελάχιστες υποχρεώσεις".

5. Η υποχρέωση που επιβάλλεται στις μονάδες παροχής στοιχείων δεν αφορά τις μεταβολές των συναλλαγματικών ισοτιμιών και τις επανακατηγοριοποιήσεις.

Η ΕΚΤ υπολογίζει τη μηνιαία διόρθωση λόγω μεταβολών των συναλλαγματικών ισοτιμιών με βάση στοιχεία υπολοίπων, τα οποία παρέχουν κατά νόμισμα οι μονάδες παροχής στοιχείων. Τα στοιχεία αυτά παρέχονται σε τριμηνιαία βάση, σύμφωνα με τον πίνακα 4 του δεύτερου μέρους του παρόντος παραρτήματος. Εξαιρούνται επίσης οι επανακατηγοριοποιήσεις που μνημονεύονται στην παράγραφο 1, επειδή η συλλογή των στοιχείων αυτών διεξάγεται από τις ίδιες τις ΕθνΚΤ με τη χρήση διαφόρων πηγών πληροφόρησης, τις οποίες διαθέτουν.

Διαγραφές δανείων

6. Η διόρθωση σχετικά με τις διαγραφές υποβάλλεται προκειμένου να απαλείφεται από τα στατιστικά στοιχεία ροών η επίδραση μεταβολών της αξίας των δανείων που καταγράφεται στη λογιστική κατάσταση, οι οποίες οφείλονται σε διαγραφές δανείων. Θα πρέπει επίσης να αντικατοπτρίζει τις μεταβολές στις προβλέψεις για δάνεια, εφόσον κάποια ΕθνΚΤ αποφασίζει ότι τα ανεξόφλητα υπόλοιπα θα πρέπει να καταγράφονται χωρίς τις προβλέψεις. Υποβάλλονται επίσης, όπου ο προσδιορισμός τους είναι εφικτός, στοιχεία για τις διαγραφές που λογίζονται κατά την πώληση ή μεταβίβαση των αξιώσεων από δάνεια σε τρίτους.

i) Κατηγορίες μέσων και διάρκειας

7. Οι διαγραφές αφορούν το στοιχείο του ενεργητικού "Δάνεια". Στο πλαίσιο των "ελάχιστων υποχρεώσεων" δεν απαιτείται ανάλυση κατά διάρκεια. Οι ΕθνΚΤ μπορούν, πάντως, να απαιτούν από τις μονάδες παροχής στοιχείων την υποβολή πρόσθετων στοιχείων, σύμφωνα με την ανάλυση κατά διάρκεια που προβλέπεται για τα μηνιαία στοιχεία υπολοίπων.

ii) Νομίσματα

8. Παρόλο που οι ΕθνΚΤ είναι δυνατό να απαιτούν ανάλυση κατά νόμισμα, οι "ελάχιστες υποχρεώσεις" δεν περιλαμβάνουν ανάλυση των "διορθώσεων λόγω αναπροσαρμογών αξίας" βάσει του νομίσματος (ευρώ/άλλα) των δανείων.

iii) Αντισυμβαλλόμενοι

9. Οι "ελάχιστες υποχρεώσεις" περιλαμβάνουν χωριστή καταγραφή των ποσών που αντιστοιχούν σε διαγραφές και - στις περιπτώσεις που τα δάνεια αναφέρονται χωρίς τις προβλέψεις - των μεταβολών στις προβλέψεις, με βάση τη γεωγραφική θέση των αντισυμβαλλομένων. Επιπλέον, οι αντισυμβαλλόμενοι που είναι εγκατεστημένοι στα συμμετέχοντα κράτη μέλη ταξινομούνται ανάλογα με το θεσμικό τομέα στον οποίο υπάγονται, με παροχή χωριστών στοιχείων για τα ΝΧΙ και για τον τομέα "Λοιποί κάτοικοι"· ο τομέας αυτός αναλύεται περαιτέρω κατά υποτομέα, ήτοι σε λοιπούς ενδιάμεσους χρηματοπιστωτικούς οργανισμούς + επικουρικούς χρηματοπιστωτικούς οργανισμούς και φορείς (S. 123 + S. 124), ασφαλιστικές επιχειρήσεις και συνταξιοδοτικά ταμεία (S. 125), μη χρηματοδοτικές εταιρείες (S. 11) και νοικοκυριά + μη κερδοσκοπικά ιδρύματα που εξυπηρετούν νοικοκυριά. Επίσης, για τον τομέα "νοικοκυριά" παρέχεται πρόσθετη ανάλυση βάσει του σκοπού του δανείου, ήτοι ανάλογα με το αν πρόκειται για καταναλωτική πίστη, για δάνεια για αγορά κατοικίας και λοιπά (υπολειπόμενο στοιχείο). Σε ό,τι αφορά δάνεια προς τον υπόλοιπο κόσμο, αναφέρονται συνολικά ποσά χωρίς περαιτέρω ανάλυση.

iv) Προθεσμίες

10. Σε ό,τι αφορά διαγραφές δανείων χορηγούμενων από μονάδες παροχής στοιχείων σε κάθε συμμετέχον κράτος μέλος, η ΕΚΤ λαμβάνει συγκεντρωτικές "διορθώσεις λόγω αναπροσαρμογών αξίας" έως το πέρας των εργασιών της 15ης εργάσιμης ημέρας μετά το τέλος του μήνα στον οποίο ανάγονται τα στοιχεία. Οι ΕθνΚΤ προσδιορίζουν το χρόνο κατά τον οποίο πρέπει να λαμβάνουν τα στοιχεία από τις μονάδες παροχής στοιχείων, ώστε να είναι σε θέση να τηρούν την προθεσμία αυτή.

Αναπροσαρμογές της τιμής τίτλων

11. Οι διορθώσεις λόγω αναπροσαρμογών της τιμής τίτλων αφορούν διακυμάνσεις στην αποτίμηση των τίτλων, οφειλόμενες σε μεταβολή της τιμής λογισμού ή διαπραγμάτευσης των τίτλων. Η διόρθωση περιλαμβάνει τις μεταβολές που σημειώνονται με την πάροδο του χρόνου στην αξία των υπολοίπων της λογιστικής κατάστασης στο τέλος της περιόδου, οι οποίες οφείλονται στην ύπαρξη κερδών/ζημιών. Είναι επίσης δυνατό να περιλαμβάνει μεταβολές αποτίμησης που προκύπτουν από συναλλαγές επί τίτλων, δηλαδή πραγματοποιηθέντα κέρδη/πραγματοποιηθείσες ζημίες.

i) Κατηγορίες μέσων και διάρκειας

α) Παθητικό

12. Με βάση τους λογιστικούς κανόνες που χρησιμοποιούνται συνήθως για τον υπολογισμό των υπολοίπων, γίνεται παραδεκτό ότι η διόρθωση λόγω "λοιπών αναπροσαρμογών αξίας" αφορά μόνο τις κατηγορίες μέσων του ενεργητικού σκέλους, οι οποίες ενδεχομένως επηρεάζονται από παρόμοιες εξελίξεις. Για το λόγο αυτό δεν καθορίζεται ελάχιστη υποχρέωση παροχής στατιστικών στοιχείων για το παθητικό σκέλος της λογιστικής κατάστασης.

β) Ενεργητικό

13. Η διόρθωση λόγω αναπροσαρμογών αξίας υποβάλλεται στα ΝΧΙ για "τίτλους εκτός από μετοχές" και "μετοχές και λοιπές συμμετοχές". Οι "ελάχιστες υποχρεώσεις" αφορούν τους "τίτλους εκτός από μετοχές" με αρχική διάρκεια άνω των δύο ετών. Ωστόσο, οι ΕθνΚΤ είναι δυνατό να επεκτείνουν την υποχρέωση πέρα από τις "ελάχιστες υποχρεώσεις", απαιτώντας την παροχή των ίδιων αναλύσεων κατά νόμισμα και κατά διάρκεια με εκείνες των μηνιαίων υπολοίπων. Όσον αφορά τις "μετοχές και λοιπές συμμετοχές", οι "ελάχιστες υποχρεώσεις" αφορούν τα συνολικά ποσά κατά τομέα και συμπίπτουν με την υποχρέωση που αφορά τα στοιχεία υπολοίπων.

ii) Νομίσματα

14. Δεν απαιτείται ανάλυση κατά νόμισμα της αναπροσαρμογής τιμών στις "ελάχιστες υποχρεώσεις". Όσον αφορά την ανάλυση κατά νόμισμα (ευρώ/άλλα), οι ΕθνΚΤ είναι δυνατό να επεκτείνουν την υποχρέωση πέρα από τις "ελάχιστες υποχρεώσεις".

iii) Αντισυμβαλλόμενοι

15. Όσον αφορά την αναπροσαρμογή τιμών για το στοιχείο "τίτλοι εκτός από μετοχές", οι "ελάχιστες υποχρεώσεις" αφορούν την ανάλυση για τους κατοίκους εσωτερικού και τους κατοίκους των λοιπών συμμετεχόντων κρατών μελών κατά τομέα, δηλαδή ΝΧΙ, γενική κυβέρνηση και τομέα "Λοιποί κάτοικοι". Όσον αφορά τον υπόλοιπο κόσμο, υποβάλλονται τα συνολικά ποσά της διόρθωσης. Οι ΕθνΚΤ είναι δυνατό να επεκτείνουν την υποχρέωση, απαιτώντας την ίδια ανάλυση με εκείνη των μηνιαίων υπολοίπων.

16. Όσον αφορά την αναπροσαρμογή τιμών για το στοιχείο "μετοχές και λοιπές συμμετοχές", οι "ελάχιστες υποχρεώσεις" αφορούν την ανάλυση για τους κατοίκους εσωτερικού και τους κατοίκους των λοιπών συμμετεχόντων κρατών μελών κατά τομέα, δηλαδή ΝΧΙ και τομείς "Λοιποί κάτοικοι". Όσον αφορά τον υπόλοιπο κόσμο, υποβάλλονται τα συνολικά ποσά της διόρθωσης. Στην περίπτωση αυτή η δέσμη των "ελάχιστων υποχρεώσεων" συμπίπτει με τη δέσμη των στοιχείων που παρέχει η ΕθνΚΤ στην ΕΚΤ.

iv) Προθεσμίες

17. Η ΕΚΤ λαμβάνει τις συγκεντρωτικές διορθώσεις λόγω αναπροσαρμογών αξίας, οι οποίες αφορούν τις αναπροσαρμογές της τιμής τίτλων που αντιστοιχούν στις μονάδες παροχής στοιχείων σε κάθε συμμετέχον κράτος μέλος, έως το πέρας των εργασιών της 15ης εργάσιμης ημέρας μετά το τέλος του μήνα στον οποίο αναφέρονται τα στοιχεία. Οι ΕθνΚΤ προσδιορίζουν το χρόνο κατά τον οποίο πρέπει να λαμβάνουν τα στοιχεία από τις μονάδες παροχής στοιχείων, ώστε να είναι σε θέση να τηρούν την προθεσμία αυτή.

ΔΕΥΤΕΡΟ ΜΕΡΟΣ

Απαιτούμενες αναλύσεις

Πίνακας A

Επισκόπηση αναλύσεων για τους σκοπούς της συγκεντρωτικής λογιστικής κατάστασης του τομέα των ΝΧΙ

κατά κατηγορίες μέσων/διάρκειας, αντισυμβαλλομένους και νομίσματα

(Οι αναλύσεις των μηνιαίων στοιχείων σημειώνονται με έντονους χαρακτήρες και με αστερίσκο)

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>PIC FILE= "L_2001333EL.001601.TIF">

>PIC FILE= "L_2001333EL.001701.TIF">

>PIC FILE= "L_2001333EL.001801.TIF">

>PIC FILE= "L_2001333EL.001901.TIF">

>PIC FILE= "L_2001333EL.002001.TIF">

>PIC FILE= "L_2001333EL.002101.TIF">

>PIC FILE= "L_2001333EL.002201.TIF">

>PIC FILE= "L_2001333EL.002301.TIF">

>PIC FILE= "L_2001333EL.002401.TIF">

ΤΡΙΤΟ ΜΕΡΟΣ

Ορισμοί που αφορούν την ενοποιημένη λογιστική κατάσταση που υποβάλλεται στην ΕΚΤ - κατηγορίες μέσων του παθητικού και ενεργητικού

Γενικοί ορισμοί

Για τους σκοπούς της κατάρτισης της ενοποιημένης λογιστικής κατάστασης του τομέα των ΝΧΙ για τα συμμετέχοντα κράτη μέλη, ο πληθυσμός παροχής στοιχείων αποτελείται από τα ΝΧΙ, τα οποία περιλαμβάνονται στον κατάλογο των ΝΧΙ για στατιστικούς σκοπούς και είναι κάτοικοι της επικράτειας των συμμετεχόντων κρατών μελών.(8) Αυτά είναι:

- ιδρύματα που έχουν συσταθεί και είναι εγκατεστημένα στην εν λόγω επικράτεια, συμπεριλαμβανομένων των θυγατρικών, οι μητρικές εταιρείες των οποίων είναι εγκατεστημένες εκτός της εν λόγω επικράτειας και

- υποκαταστήματα ιδρυμάτων που έχουν το κεντρικό τους κατάστημα εκτός της εν λόγω επικράτειας.

Οι θυγατρικές αποτελούν χωριστές οντότητες εταιρικής μορφής, στις οποίες κάποια άλλη οντότητα κατέχει την πλειοψηφία ή το σύνολο του μετοχικού κεφαλαίου, ενώ τα υποκαταστήματα αποτελούν οντότητες μη εταιρικής μορφής (στερούμενες αυτοτελούς νομικής υπόστασης), ανήκουσες εξ ολοκλήρου στη μητρική εταιρεία.

Τα ΝΧΙ ενοποιούν για στατιστικούς σκοπούς τη δραστηριότητα όλων των καταστημάτων τους (έδρας ή κεντρικού καταστήματος ή/και υποκαταστημάτων) που είναι εγκατεστημένα εντός της αυτής εθνικής επικράτειας. Δεν επιτρέπεται για στατιστικούς σκοπούς ενοποίηση πέραν της εθνικής επικράτειας.

Όταν κάποια μητρική εταιρεία και οι θυγατρικές της αποτελούν ΝΧΙ εγκατεστημένα στην αυτή εθνική επικράτεια, η μητρική εταιρεία μπορεί να ενοποιεί τις στατιστικές της δηλώσεις, περιλαμβάνοντας σε αυτές τη δραστηριότητα των θυγατρικών, αν και για τους σκοπούς του συστήματος ελάχιστων αποθεματικών του ΕΣΚΤ καταγράφει χωριστά τη δραστηριότητα των πιστωτικών ιδρυμάτων και λοιπών ΝΧΙ.

Εάν κάποιο ίδρυμα διαθέτει υποκαταστήματα εντός της επικράτειας άλλων συμμετεχόντων κρατών μελών, η έδρα ή το κεντρικό κατάστημα τα οποία είναι εγκατεστημένα σε ορισμένο συμμετέχον κράτος μέλος θεωρούν ότι οι θέσεις έναντι όλων αυτών των υποκαταστημάτων αποτελούν θέσεις έναντι κατοίκων άλλων συμμετεχόντων κρατών μελών. Αντίστροφα, ένα υποκατάστημα εγκατεστημένο σε ορισμένο συμμετέχον κράτος μέλος θεωρεί ότι οι θέσεις έναντι της έδρας ή του κεντρικού καταστήματος ή έναντι άλλων υποκαταστημάτων του ιδρύματος, εγκατεστημένων στην επικράτεια άλλων συμμετεχόντων κρατών μελών, αποτελούν θέσεις έναντι κατοίκων άλλων συμμετεχόντων κρατών μελών.

Εάν κάποιο ίδρυμα διαθέτει υποκαταστήματα εκτός της επικράτειας των συμμετεχόντων κρατών μελών, η έδρα ή το κεντρικό κατάστημα σε ορισμένο κράτος μέλος θεωρούν ότι οι υποχρεώσεις έναντι όλων αυτών των υποκαταστημάτων αποτελούν υποχρεώσεις έναντι κατοίκων του υπόλοιπου κόσμου. Αντίστροφα, ένα υποκατάστημα εγκατεστημένο σε ορισμένο συμμετέχον κράτος μέλος θεωρεί ότι οι θέσεις έναντι της έδρας ή του κεντρικού καταστήματος ή έναντι άλλων υποκαταστημάτων του ιδρύματος, εγκατεστημένων εκτός των συμμετεχόντων κρατών μελών, αποτελούν θέσεις έναντι έναντι κατοίκων του υπόλοιπου κόσμου.

Ιδρύματα εγκατεστημένα σε υπεράκτια χρηματοοικονομικά κέντρα αντιμετωπίζονται, από στατιστική άποψη, ως κάτοικοι της επικράτειας στην οποία είναι εγκατεστημένα.

Ως διάρκεια κατά την έκδοση (αρχική διάρκεια) νοείται η καθορισμένη διάρκεια ζωής χρηματοδοτικού μέσου, πριν από την παρέλευση της οποίας δεν μπορεί να εξαγοραστεί (π.χ. χρεόγραφα) ή μπορεί να εξαγοραστεί μόνο με εφαρμογή ορισμένης μορφής κύρωσης (π.χ. για ορισμένες μορφές καταθέσεων). Η περίοδος προειδοποίησης αντιστοιχεί στο διάστημα από την αναγγελία της πρόθεσης του δικαιούχου να εξαγοράσει το μέσο έως την ημερομηνία κατά την οποία αυτός νομιμοποιείται να το μετατρέψει σε μετρητά χωρίς κυρώσεις. Τα χρηματοδοτικά μέσα ταξινομούνται ανάλογα με την περίοδο προειδοποίησης, μόνο εφόσον δεν έχει συμφωνηθεί προθεσμία.

Ορισμοί τομέων

Το ΕΣΛ 95 παρέχει το πρότυπο ταξινόμησης σε τομείς. Περισσότερες οδηγίες για την ταξινόμηση σε τομείς των αντισυμβαλλομένων, οι οποίοι δεν αποτελούν ΝΧΙ (μη-ΝΧΙ) και είναι εγκατεστημένοι εκτός της εθνικής επικράτειας, περιέχονται στο εγχειρίδιο της ΕΚΤ με τίτλο Money and Banking Statistics Sector Manual.

Τα τραπεζικά ιδρύματα που είναι εγκατεστημένα εκτός της επικράτειας των κρατών μελών αναφέρονται ως "τράπεζες" και όχι ως ΝΧΙ. Παρομοίως, ο όρος "μη-ΝΧΙ" αφορά μόνο τα κράτη μέλη· για άλλες χώρες ενδείκνυται η χρήση του όρου "μη τραπεζικά ιδρύματα". Ο όρος "μη-ΝΧΙ" περιλαμβάνει τους ακόλουθους τομείς και υποτομείς:

- δημόσιο τομέα (Γενική κυβέρνηση): μονάδες κάτοικοι κυρίως απασχολούμενοι με την παραγωγή μη εμπορεύσιμων αγαθών και υπηρεσιών που προορίζονται για ατομική και συλλογική κατανάλωση ή/και με την αναδιανομή του εθνικού εισοδήματος και πλούτου (ΕΣΛ 95, παράγραφοι 2.68-2.70),

- κεντρική διοίκηση: διοικητικές υπηρεσίες του κράτους και λοιποί κεντρικοί φορείς, η αρμοδιότητα των οποίων εκτείνεται σε όλη την οικονομική επικράτεια, εκτός από τη διαχείριση των οργανισμών κοινωνικής ασφάλισης (ΕΣΛ 95 παράγραφος 2.71),

- διοίκηση ομόσπονδων κρατιδίων: χωριστές θεσμικές μονάδες που ασκούν ορισμένες από τις κυβερνητικές λειτουργίες σε επίπεδο κατώτερο από το επίπεδο της κεντρικής διοίκησης και ανώτερο από της τοπικής αυτοδιοίκησης, εκτός από τη διαχείριση οργανισμών κοινωνικής ασφάλισης (ΕΣΛ 95, παράγραφος 2.72),

- τοπική αυτοδιοίκηση: δημόσια διοίκηση, η αρμοδιότητα της οποίας εκτείνεται σε μέρος μόνο της οικονομικής επικράτειας, εκτός από τα τοπικά γραφεία των οργανισμών κοινωνικής ασφάλισης (ΕΣΛ 95 παράγραφος 2.73),

- οργανισμούς (ταμεία) κοινωνικής ασφάλισης: θεσμικές μονάδες (κεντρικές, ομόσπονδων κρατιδίων και τοπικές), η κύρια δραστηριότητα των οποίων είναι να προσφέρουν κοινωνικές παροχές (ΕΣΛ 95 παράγραφος 2.74).

Στους τομείς των λοιπών κατοίκων, ήτοι στα μη ΝΧΙ κάτοικους, εκτός της γενικής κυβέρνησης, περιλαμβάνονται τα ακόλουθα:

- λοιποί ενδιάμεσοι χρηματοπιστωτικοί οργανισμοί + επικουρικοί χρηματοπιστωτικοί οργανισμοί και φορείς: μη νομισματικές χρηματοδοτικές εταιρείες και οιονεί εταιρείες (με εξαίρεση τις ασφαλιστικές εταιρείες και τα συνταξιοδοτικά ταμεία), οι οποίες έχουν ως κύρια δραστηριότητα τη χρηματοπιστωτική διαμεσολάβηση, συνάπτοντας (αναλαμβάνοντας) υποχρεώσεις υπό μορφή διαφορετική από το νόμισμα, τις καταθέσεις ή/και τα στενά υποκατάστατα των καταθέσεων, από θεσμικές μονάδες πλην ΝΧΙ (ΕΣΛ 95 παράγραφοι 2.53 έως 2.56). Επίσης περιλαμβάνονται οι επικουρικοί χρηματοπιστωτικοί οργανισμοί και φορείς που απαρτίζονται από όλες τις χρηματοδοτικές εταιρείες και οιονεί εταιρείες, οι οποίες ασχολούνται κατά κύριο λόγο με επικουρικές χρηματοπιστωτικές δραστηριότητες (ΕΣΛ 95 παράγραφοι 2.57 έως 2.59),

- ασφαλιστικές εταιρείες (επιχειρήσεις) και συνταξιοδοτικά ταμεία: μη νομισματικές χρηματοδοτικές εταιρείες και οιονεί εταιρείες που ασχολούνται κατά κύριο λόγο με τη χρηματοπιστωτική διαμεσολάβηση ως συνέπεια της συγκέντρωσης των κινδύνων (ΕΣΛ 95 παράγραφοι 2.60 έως 2.67),

- μη χρηματοδοτικές εταιρείες: εταιρείες και οιονεί εταιρείες που δεν ασχολούνται με τη χρηματοπιστωτική διαμεσολάβηση, αλλά κατά κύριο λόγο με την παραγωγή εμπορεύσιμων αγαθών και μη χρηματοδοτικών υπηρεσιών (ΕΣΛ 95 παράγραφοι 2.21 έως 2.31),

- νοικοκυριά: άτομα ή ομάδες ατόμων με την ιδιότητά τους ως καταναλωτών και ως παραγωγών αγαθών και μη χρηματοπιστωτικών υπηρεσιών αποκλειστικά για ίδια τελική κατανάλωση, καθώς και με την ιδιότητά τους ως παραγωγών εμπορεύσιμων αγαθών και χρηματοπιστωτικών ή μη υπηρεσιών, με την προϋπόθεση ότι οι δραστηριότητές τους δεν είναι δραστηριότητες οιονεί εταιρειών. Περιλαμβάνονται μη κερδοσκοπικά ιδρύματα που εξυπηρετούν νοικοκυριά, τα οποία ασχολούνται κατά κύριο λόγο με την παραγωγή μη εμπορεύσιμων αγαθών και υπηρεσιών που προορίζονται για επιμέρους ομάδες νοικοκυριών (ΕΣΛ παράγραφοι 2.75 έως 2.88).

Ορισμοί κατηγοριών μέσων

Οι ορισμοί των κατηγοριών απαιτήσεων και υποχρεώσεων που περιλαμβάνονται στην ενοποιημένη λογιστική κατάσταση λαμβάνουν υπόψη τα χαρακτηριστικά των διαφόρων χρηματοπιστωτικών συστημάτων. Σε ό,τι αφορά την εξασφάλιση συνέπειας στον ορισμό των μέσων, οι αναλύσεις κατά διάρκεια είναι δυνατό να αναπληρώνουν την έλλειψη συνέπειας στις περιπτώσεις όπου αυτά δεν είναι πλήρως συγκρίσιμα στις διάφορες χρηματοπιστωτικές αγορές.

Οι παρακάτω πίνακες παρέχουν μια λεπτομερή, τυποποιημένη περιγραφή των κατηγοριών μέσων, τις οποίες οι ΕθνΚΤ μετατρέπουν σε κατηγορίες εφαρμοστέες σε εθνικό επίπεδο σύμφωνα με τον παρόντα κανονισμό(9).

Λεπτομερής περιγραφή των κατηγοριών μέσων της μηνιαίας συγκεντρωτικής λογιστικής κατάστασης του τομέα των ΝΧΙ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

(1) Συμπεριλαμβανομένου του προϊόντος της πώλησης τραπεζικών ομολόγων στο κοινό

(2) Άρθρο 1 της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, σχετικά με την ανάληψη και την άσκηση δραστηριότητας πιστωτικών ιδρυμάτων (ΕΕ L 216 της 26.5.2000, σ. 1), όπως τροποποιήθηκε από την οδηγία 2000/28/ΕΚ (ΕΕ L 275 της 27.10.2000, σ.37), και όπως ενδέχεται τα τροποποιείται κατά καιρούς.

(3) Η παραπομπή αυτή και όσες ακολουθούν τους τομείς και υποτομείς του ΕΣΛ 95.

(4) ΕΕ L 372 της 31.12.1986, σ. 1.

(5) ΕΕ L 356 της 30.12.1998, σ. 1.

(6) ΕΕ L 229 της 9.9.2000, σ. 34.

(7) Αντί να παρέχουν στοιχεία για τις θέσεις τους έναντι "ΝΧΙ" και "πιστωτικών ιδρυμάτων που υπόκεινται στην υποχρέωση διατήρησης ελάχιστων αποθεματικών, ΕΚΤ και ΕθνΚΤ", τα πιστωτικά ιδρύματα μπορούν να παρέχουν στοιχεία για τις θέσεις τους έναντι "ΝΧΙ εκτός πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών, ΕΚΤ και ΕθνΚΤ", υπό την προϋπόθεση ότι δεν επέρχεται απώλεια στοιχείων ούτε επηρεάζονται θέσεις με έντονους τυπογραφικούς χαρακτήρες.

(8) Στους πίνακες του δεύτερου μέρους του παρόντος παραρτήματος η ΕΚΤ πρέπει να ταξινομείται ως ΝΧΙ κάτοικος της χώρας στην οποία έχει τη φυσική της εγκατάσταση.

(9) Οι πίνακες, δηλαδή, αυτοί δεν αποτελούν καταλόγους χρηματοδοτικών μέσων.

ΠΑΡΑΡΤΗΜΑ II

ΕΙΔΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ ΚΑΙ ΔΙΑΤΑΞΕΙΣ ΠΕΡΙ ΣΥΓΧΩΝΕΥΣΕΩΝ ΠΡΑΓΜΑΤΟΠΟΙΟΥΜΕΝΩΝ ΜΕ ΤΗ ΣΥΜΜΕΤΟΧΗ ΠΙΣΤΩΤΙΚΩΝ ΙΔΡΥΜΑΤΩΝ, ΓΙΑ ΤΗΝ ΕΦΑΡΜΟΓΗ ΤΟΥ ΣΥΣΤΗΜΑΤΟΣ ΕΛΑΧΙΣΤΩΝ ΑΠΟΘΕΜΑΤΙΚΩΝ

ΠΡΩΤΟ ΜΕΡΟΣ

Ειδικές διατάξεις

I. Πιστωτικά ιδρύματα που παρέχουν πλήρη στοιχεία

1. Για το σωστό υπολογισμό της βάσης των αποθεματικών επί της οποίας εφαρμόζεται μια θετική αναλογία αποθεματικών απαιτείται λεπτομερής μηνιαία ανάλυση των καταθέσεων προθεσμίας άνω των δύο ετών, των καταθέσεων υπό προειδοποίηση άνω των δύο ετών και των υποχρεώσεων από συμφωνίες επαναγοράς των πιστωτικών ιδρυμάτων έναντι των τομέων των "ΝΧΙ" ("εσωτερικού" και "λοιπών συμμετεχόντων κρατών μελών"), των "πιστωτικών ιδρυμάτων που υπόκεινται στην υποχρέωση διατήρησης ελάχιστων αποθεματικών, ΕΚΤ και ΕθνΚΤ" και της "κεντρικής διοίκησης", καθώς και έναντι του "υπόλοιπου κόσμου". Αντί να παρέχουν στοιχεία για θέσεις έναντι "ΝΧΙ" και "πιστωτικών ιδρυμάτων που υπόκεινται στην υποχρέωση διατήρησης ελάχιστων αποθεματικών, ΕΚΤ και ΕθνΚΤ", τα πιστωτικά ιδρύματα μπορούν επίσης να παρέχουν στοιχεία για θέσεις έναντι "άλλων ΝΧΙ εκτός από πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών, ΕΚΤ και ΕθνΚΤ", εφόσον αυτό δεν συνεπάγεται απώλεια στοιχείων και δεν επηρεάζει θέσεις που εμφανίζονται με έντονους τυπογραφικούς χαρακτήρες. Εξάλλου, ανάλογα με τα εθνικά συστήματα συλλογής στοιχείων και με την επιφύλαξη της πλήρους συμμόρφωσης με τους ορισμούς και τις αρχές ταξινόμησης της λογιστικής κατάστασης των ΝΧΙ, όπως καθορίζονται στον παρόντα κανονισμό, τα πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών μπορούν επίσης να παρέχουν στοιχεία που είναι απαραίτητα για τον υπολογισμό της βάσης των αποθεματικών, εκτός από εκείνα που αφορούν διαπραγματεύσιμα μέσα, σύμφωνα με το παράρτημα Ι πίνακας 1 υποσημείωση 5, εφόσον δεν επηρεάζονται θέσεις που εμφανίζονται με έντονους τυπογραφικούς χαρακτήρες.

II. Σύστημα παροχής στοιχείων για τα μικρά πιστωτικά ιδρύματα

2. Για τους σκοπούς του συστήματος ελάχιστων αποθεματικών του ΕΣΚΤ, τα μικρά πιστωτικά ιδρύματα παρέχουν, τουλάχιστο σε τριμηνιαία βάση, στοιχεία απαραίτητα για τον υπολογισμό της βάσης των αποθεματικών, σύμφωνα με τον πίνακα του παρόντος παραρτήματος. Τα μικρά πιστωτικά ιδρύματα διασφαλίζουν ότι η διαδικασία παροχής στοιχείων σύμφωνα με τον εν λόγω πίνακα συνάδει πλήρως προς τους ορισμούς και τις αρχές ταξινόμησης του πίνακα 1. Τα στοιχεία της βάσης των αποθεματικών των μικρών ιδρυμάτων για τρεις (μηνιαίες) περιόδους τήρησης βασίζονται σε στοιχεία του τέλους τριμήνου, τα οποία συλλέγονται από τις ΕθνΚΤ εντός 28 εργάσιμων ημερών από το τέλος του τριμήνου στο οποίο αναφέρονται.

III. Παροχή στοιχείων σε ενοποιημένη βάση από ομάδα πιστωτικών ιδρυμάτων που υπόκεινται στο σύστημα ελάχιστων αποθεματικών του ΕΣΚΤ

3. Μετά από σχετική άδεια της ΕΚΤ, τα πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών μπορούν να παρέχουν στατιστικά στοιχεία με ενοποιημένο τρόπο για ομάδα πιστωτικών ιδρυμάτων τα οποία υπόκεινται στη σχετική υποχρέωση και είναι εγκατεστημένα στην αυτή εθνική επικράτεια, υπό την προϋπόθεση ότι όλα τα ενδιαφερόμενα ιδρύματα έχουν αποποιηθεί το πλεονέκτημα τυχόν εφάπαξ απαλλαγής από τη σχετική υποχρέωση. Ωστόσο, το πλεονέκτημα της εφάπαξ απαλλαγής εξακολουθεί να ισχύει για την ομάδα ως σύνολο. Όλα τα ενδιαφερόμενα ιδρύματα περιλαμβάνονται χωριστά στον κατάλογο των ΝΧΙ της ΕΚΤ.

4. Εάν η ομάδα των πιστωτικών ιδρυμάτων στο σύνολό της ανήκει στην κατηγορία των μικρών ιδρυμάτων, απαιτείται απλά η τήρηση της απλοποιημένης υποχρέωσης παροχής στοιχείων που ισχύει για τα μικρά ιδρύματα. Σε αντίθετη περίπτωση, εφαρμόζεται στην ομάδα, ως σύνολο, το σύστημα παροχής στοιχείων που ισχύει για τα ιδρύματα που παρέχουν πλήρη στοιχεία.

IV. Η στήλη "εκ των οποίων πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών, ΕΚΤ και ΕθνΚΤ"

5. Η στήλη "εκ των οποίων πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών, ΕΚΤ και ΕθνΚΤ" δεν περιλαμβάνει τις υποχρεώσεις των μονάδων παροχής στοιχείων έναντι ιδρυμάτων που απαλλάσσονται από το σύστημα ελάχιστων αποθεματικών του ΕΣΚΤ, ήτοι ιδρυμάτων που απαλλάσσονται για λόγους διαφορετικούς από την εφαρμογή επ' αυτών μέτρων αναδιοργάνωσης.

6. Ο κατάλογος των απαλλασσόμενων ιδρυμάτων περιλαμβάνει μόνο τα ιδρύματα που απαλλάσσονται για λόγους διαφορετικούς από την εφαρμογή επ' αυτών μέτρων αναδιοργάνωσης. Τα ιδρύματα που απαλλάσσονται προσωρινά από την υποχρέωση διατήρησης ελάχιστων αποθεματικών, λόγω του ότι εφαρμόζονται επ' αυτών μέτρα αναδιοργάνωσης, θεωρούνται ιδρύματα που υπόκεινται στην υποχρέωση διατήρησης ελάχιστων αποθεματικών και, για το λόγο αυτό, οι υποχρεώσεις έναντι αυτών καλύπτονται από τη στήλη "εκ των οποίων πιστωτικά ιδρύματα που υπόκεινται στην υποχρέωση διατήρησης ελάχιστων αποθεματικών, ΕΚΤ και ΕθνΚΤ". Η εν λόγω στήλη καλύπτει επίσης τις υποχρεώσεις έναντι ιδρυμάτων, τα οποία στην πραγματικότητα δεν υποχρεούνται σε διατήρηση ελάχιστων αποθεματικών στο πλαίσιο του ΕΣΚΤ, λόγω εφαρμογής της εφάπαξ απαλλαγής.

ΔΕΥΤΕΡΟ ΜΕΡΟΣ

Μεταβατικές διατάξεις

7. Η παροχή στοιχείων για καταθέσεις υπό προειδοποίηση άνω των δύο ετών είναι προαιρετική, με την επιφύλαξη νεότερων ρυθμίσεων. Οι μονάδες παροχής στοιχείων έχουν τη δυνατότητα παροχής των σχετικών στοιχείων προαιρετικά: τους επιτρέπεται να παρέχουν είτε πραγματικά στοιχεία (συμπεριλαμβανομένων των μηδενικών θέσεων) είτε "μη διαθέσιμα στοιχεία" (με τη χρήση του κατάλληλου συμβόλου). Εφόσον επιλέξουν να υποβάλουν πραγματικά στοιχεία, οι μονάδες παροχής στοιχείων δεν έχουν δικαίωμα παροχής "μη διαθέσιμων στοιχείων".

ΤΡΙΤΟ ΜΕΡΟΣ

Συγχωνεύσεις πραγματοποιούμενες με τη συμμετοχή πιστωτικών ιδρυμάτων

8. Για τους σκοπούς του παρόντος παραρτήματος, οι όροι "συγχώνευση", "ιδρύματα που συγχωνεύονται" και "απορροφών ίδρυμα" έχουν την έννοια που καθορίζεται στον κανονισμό (ΕΚ) αριθ. 2818/98 της Ευρωπαϊκής Κεντρικής Τράπεζας, της 1ης Δεκεμβρίου 1998, σχετικά με την εφαρμογή υποχρεωτικών ελάχιστων αποθεματικών (ΕΚΤ/1998/15)(1), όπως τροποποιήθηκε από τον κανονισμό (ΕΚ) αριθ. 1921/2000 (ΕΚΤ/2000/8)(2).

9. Για την περίοδο τήρησης, εντός της οποίας αρχίζει η παραγωγή των αποτελεσμάτων μιας συγχώνευσης, ο υπολογισμός των ελάχιστων αποθεματικών του απορροφώντος ιδρύματος και η εκπλήρωση της σχετικής υποχρέωσης πραγματοποιούνται σύμφωνα με το άρθρο 13 του κανονισμού (ΕΚ) αριθ. 2818/98 (ΕΚΤ/1998/15).

10. Για τις επόμενες περιόδους τήρησης, ως βάση για τον υπολογισμό των ελάχιστων αποθεματικών του απορροφώντος ιδρύματος λαμβάνεται μια βάση αποθεματικών, καθώς και στατιστικά στοιχεία που παρέχονται σύμφωνα με τους κανόνες που καθορίζονται στο προσάρτημα του παρόντος παραρτήματος, κατά περίπτωση. Σε αντίθετη περίπτωση, εφαρμόζονται οι συνήθεις κανόνες παροχής στατιστικών στοιχείων και υπολογισμού των ελάχιστων αποθεματικών, όπως καθορίζονται στο άρθρο 3 του κανονισμού (ΕΚ) αριθ. 2818/98 (EKT/1998/15).

11. Προσωρινή παρέκκλιση από τις συνήθεις διαδικασίες παροχής στοιχείων για το απορροφών ίδρυμα

Με την επιφύλαξη των υποχρεώσεων που καθορίζονται στις προηγούμενες παραγράφους, η οικεία ΕθνΚΤ μπορεί να εξουσιοδοτεί το απορροφών ίδρυμα να προβαίνει στην εκπλήρωση της υποχρέωσής του για παροχή στατιστικών στοιχείων μέσω της εφαρμογής προσωρινών διαδικασιών, όπως είναι για παράδειγμα η υποβολή, στη διάρκεια πλειόνων περιόδων μετά την έναρξη παραγωγής των αποτελεσμάτων της συγχώνευσης, ξεχωριστών εντύπων για καθένα από τα ιδρύματα που συγχωνεύονται. Η εν λόγω παρέκκλιση από τις συνήθεις διαδικασίες παροχής στοιχείων πρέπει να περιορίζεται χρονικά στο ελάχιστο και δεν θα πρέπει να υπερβαίνει τους έξι μήνες από την έναρξη παραγωγής των αποτελεσμάτων της συγχώνευσης. Η εν λόγω παρέκκλιση δεν θίγει την υποχρέωση του απορροφώντος ιδρύματος να εκπληρώνει τις υποχρεώσεις του για παροχή στοιχείων σύμφωνα με τον παρόντα κανονισμό και, κατά περίπτωση, την υποχρέωσή του να αναλαμβάνει τις υποχρεώσεις παροχής στοιχείων των ιδρυμάτων που συγχωνεύονται, σύμφωνα με το παρόν παράρτημα.

>PIC FILE= "L_2001333EL.003901.TIF">

(1) ΕΕ L 356 της 30.12.1998, σ. 1.

(2) ΕΕ L 229 της 9.9.2000, σ. 34.

ΠΡΟΣΑΡΤΗΜΑ

Ειδικοί κανόνες για τον υπολογισμό των υποχρεώσεων σε ελάχιστα αποθεματικά των πιστωτικών ιδρυμάτων που συμμετέχουν σε συγχώνευση((Στον πίνακα παρουσιάζονται λεπτομερώς κάποιες πιο περίπλοκες διαδικασίες, οι οποίες εφαρμόζονται σε ορισμένες περιπτώσεις. Για τις περιπτώσεις που δεν περιλαμβάνονται στον πίνακα εφαρμόζονται οι συνήθεις κανόνες παροχής στατιστικών στοιχείων και υπολογισμού των ελάχιστων αποθεματικών, κατά τα οριζόμενα στο άρθρο 3 του κανονισμού (ΕΚ) αριθ. 2818/98 (ΕΚΤ/1998/15).))

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

ΥΠΟΧΡΕΩΣΕΙΣ ΠΑΡΟΧΗΣ ΣΤΑΤΙΣΤΙΚΩΝ ΣΤΟΙΧΕΙΩΝ ΤΩΝ ΜΙΚΡΩΝ ΝXI ΤΑ ΟΠΟΙΑ ΔΕΝ ΑΠΟΤΕΛΟΥΝ ΠΙΣΤΩΤΙΚΑ ΙΔΡΥΜΑΤΑ

Όσον αφορά τα μικρά ΝΧΙ, τα οποία δεν αποτελούν πιστωτικά ιδρύματα, οι εθνικές κεντρικές τράπεζες που αποφασίζουν να τα απαλλάξουν από την υποχρέωση παροχής πλήρων στοιχείων θα πρέπει να τα ενημερώνουν σχετικά, αλλά να συνεχίζουν να συλλέγουν, τουλάχιστο σε ετήσια βάση, στοιχεία για τη συνολική λογιστική κατάσταση, ώστε να καθίσταται δυνατή η παρακολούθηση του μεγέθους των μικρών ΝΧΙ παροχής στοιχείων.

ΠΑΡΑΡΤΗΜΑ IV

ΕΛΑΧΙΣΤΑ ΠΡΟΤΥΠΑ ΠΟΥ ΠΡΕΠΕΙ ΝΑ ΤΗΡΟΥΝΤΑΙ ΑΠΟ ΤΟΝ ΠΡΑΓΜΑΤΙΚΟ ΠΛΗΘΥΣΜΟ ΠΑΡΟΧΗΣ ΣΤΟΙΧΕΙΩΝ

Προς εκπλήρωση της υποχρέωσης παροχής στατιστικών στοιχείων που επιβάλλει η Ευρωπαϊκή Κεντρική Τράπεζα (ΕΚΤ), οι μονάδες παροχής στοιχείων τηρούν τα ακόλουθα ελάχιστα πρότυπα:

1. Ελάχιστα πρότυπα διαβίβασης

α) Η παροχή στοιχείων στις εθνικές κεντρικές τράπεζες (ΕθνΚΤ) πρέπει να πραγματοποιείται εγκαίρως και εντός των προθεσμιών που αυτές ορίζουν·

β) οι στατιστικές εκθέσεις πρέπει να λαμβάνουν τη μορφή και το μορφότυπο που προβλέπονται βάσει των καθοριζόμενων από τις ΕθνΚΤ τεχνικών προϋποθέσεων για την παροχή στοιχείων·

γ) πρέπει να ορίζεται ο υπεύθυνος επικοινωνίας εντός της μονάδας παροχής στοιχείων (ένας ή περισσότεροι) και

δ) πρέπει να τηρούνται οι τεχνικές προδιαγραφές για τη διαβίβαση στοιχείων στις ΕθνΚΤ.

2. Ελάχιστα πρότυπα ακρίβειας

ε) Τα στατιστικά στοιχεία πρέπει να είναι ακριβή:

- πρέπει να τηρούνται όλοι οι γραμμικοί περιορισμοί (π.χ. οι λογιστικές καταστάσεις πρέπει να ισοσκελίζονται, τα υποσύνολα πρέπει να αθροίζονται στα σύνολα) και

- πρέπει να υπάρχει ακολουθία ανάμεσα στα στοιχεία ανεξαρτήτως των διαφορετικών συχνοτήτων παροχής τους·

στ) οι μονάδες παροχής στοιχείων πρέπει να είναι σε θέση να παρέχουν πληροφορίες σχετικά με τις εξελίξεις που συνεπάγονται τα παρεχόμενα στοιχεία·

ζ) τα στατιστικά στοιχεία πρέπει να είναι πλήρη. Τα κενά πρέπει να επισημαίνονται, να αιτιολογούνται στις ΕθνΚΤ και, εφόσον είναι δυνατόν, να καλύπτονται το συντομότερο δυνατόν·

η) τα στατιστικά στοιχεία δεν πρέπει να περιέχουν συνεχή και διαρθρωτικά κενά·

θ) οι μονάδες παροχής στοιχείων πρέπει να ακολουθούν τις διαστάσεις και το σύστημα δεκαδικών ψηφίων που καθορίζουν οι ΕθνΚΤ για την τεχνική διαβίβαση των στοιχείων και

ι) οι μονάδες παροχής στοιχείων πρέπει να ακολουθούν την πολιτική στρογγυλοποίησης που καθορίζουν οι ΕθνΚΤ για την τεχνική διαβίβαση των στοιχείων.

3. Ελάχιστα πρότυπα εννοιολογικής συμβατότητας

ια) Τα στατιστικά στοιχεία πρέπει να είναι σύμφωνα προς τους ορισμούς και τις ταξινομήσεις που περιλαμβάνονται στον παρόντα κανονισμό·

ιβ) σε περίπτωση τυχόν αποκλίσεων από τους εν λόγω ορισμούς και ταξινομήσεις, οι μονάδες παροχής στοιχείων παρακολουθούν σε τακτική βάση και να εκτιμούν ποσοτικά τη διαφορά μεταξύ του χρησιμοποιηθέντος μέτρου και του μέτρου που καθορίζεται στον παρόντα κανονισμό και

ιγ) οι μονάδες παροχής στοιχείων πρέπει να είναι σε θέση να ερμηνεύουν αναντιστοιχίες των παρεχόμενων στοιχείων σε σύγκριση με τα αριθμητικά δεδομένα των προηγούμενων περιόδων.

4. Ελάχιστα πρότυπα αναθεωρήσεων

ιδ) Πρέπει να ακολουθείται η πολιτική και οι διαδικασίες αναθεωρήσεων, τις οποίες καθορίζουν η ΕΚΤ και οι ΕθνΚΤ. Οι αναθεωρήσεις που αποκλίνουν από τις συνήθεις πρέπει να συνοδεύονται από επεξηγηματικά σημειώματα.

ΠΑΡΑΡΤΗΜΑ V

ΜΕΤΑΒΑΤΙΚΕΣ ΔΙΑΤΑΞΕΙΣ ΓΙΑ ΤΗΝ ΕΦΑΡΜΟΓΗ ΤΟΥ ΠΑΡΟΝΤΟΣ ΚΑΝΟΝΙΣΜΟΥ

1. Η παροχή στοιχείων με βάση τον παρόντα κανονισμό αρχίζει με την παροχή μηνιαίων στοιχείων για τον Ιανουάριο 2003.

2. Για μια μεταβατική περίοδο δώδεκα μηνών, τα νέα απαιτούμενα μηνιαία στατιστικά στοιχεία που αφορούν υπόλοιπα είναι δυνατό να παρέχονται στην ΕΚΤ με παράταση ενός επιπλέον μήνα από το πέρας των εργασιών της 15ης εργάσιμης ημέρας μετά το τέλος του μήνα στον οποίο αναφέρονται. Οι ΕθνΚΤ προσδιορίζουν το χρόνο κατά τον οποίο πρέπει να λαμβάνουν τα στοιχεία από τις μονάδες παροχής στοιχείων, ώστε να είναι σε θέση να τηρούν την προθεσμία αυτή.

3. Για μια μεταβατική περίοδο δώδεκα μηνών, τα απαιτούμενα στοιχεία που αφορούν διαγραφές δανείων και αναπροσαρμογές της αξίας τίτλων είναι δυνατό να παρέχονται στην ΕΚΤ με παράταση ενός επιπλέον μήνα από το πέρας των εργασιών της 15ης εργάσιμης ημέρας μετά το τέλος του μήνα στον οποίο αναφέρονται. Οι ΕθνΚΤ προσδιορίζουν το χρόνο κατά τον οποίο πρέπει να λαμβάνουν τα στοιχεία από τις μονάδες παροχής στοιχείων, ώστε να είναι σε θέση να τηρούν την προθεσμία αυτή.

4. Για τη μηνιαία ανάλυση κατά διάρκεια των δανείων/καταθέσεων έναντι του υπόλοιπου κόσμου και την πρόσθετη τριμηνιαία ανάλυση κατά νόμισμα των εν λόγω δανείων/καταθέσεων - στοιχεία αναγκαία για τους σκοπούς του ισοζυγίου πληρωμών - κάθε κράτος μέλος θα έχει τη δυνατότητα να ορίσει ένα χρονοδιάγραμμα χρήσης των στατιστικών στοιχείων της λογιστικής κατάστασης των ΝΧΙ για τους σκοπούς του ισοζυγίου πληρωμών, σύμφωνα με τις ιδιαίτερες ανάγκες του.

5. Ένα ξεχωριστό χαρακτηριστικό της μεταβατικής περιόδου είναι η ύστερη υιοθέτηση του ευρώ από άλλα κράτη μέλη. Τα ΝΧΙ λαμβάνουν υπόψη αυτόν τον παράγοντα, διατηρώντας τη δυνατότητα κατά χώρα ανάλυσης των θέσεων κατοίκων έναντι μη συμμετεχόντων κρατών μελών. Ακόμη, θα ήταν καταρχήν αναγκαία η ανάλυση αυτών των υπολοίπων κατά νόμισμα, με ξεχωριστή καταγραφή του εγχώριου νομίσματος των μη συμμετεχόντων κρατών μελών, του ευρώ και άλλων νομισμάτων. Προκειμένου να μειωθεί ο δυνητικά αυξημένος φόρτος εργασίας ως προς την παροχή στατιστικών στοιχείων, οποιαδήποτε αναδρομικά στοιχεία αφορούν περίοδο που προηγείται της γνωστοποίησης κάποιας μεταβολής στη σύνθεση των συμμετεχόντων κρατών μελών είναι δυνατό να καταρτίζονται με κάποια περιθώρια ευελιξίας, υπό τον όρο ότι θα λαμβάνεται η προηγούμενη έγκριση της ΕΚΤ.

6. Ενόψει της μετάβασης από πλευρά χρηματικού, η οποία πραγματοποιείται στο πλαίσιο της υιοθέτησης του ευρώ από κάποιο κράτος μέλος, τα στοιχεία του συστήματος παροχής πληροφοριών που εκφράζονται στο εθνικό νόμισμα του συμμετέχοντος κράτους μέλους συμπεριλαμβάνονται στα στοιχεία που εκφράζονται σε "ευρώ" από την ημερομηνία εισόδου του εν λόγω κράτους μέλους στη νομισματική ένωση και πριν από την ολοκλήρωση της μετάβασης από το εν λόγω νόμισμα στο ευρώ.